title: Heleno de Freitas

text: De Freitasin isä kuoli pojan ollessa 12-vuotias, ja tämän jälkeen perhe muutti Rio de Janeiroon. Tarinan mukaan de Freitasin jalkapalloura alkoi, kun Botafogon kykyjenetsijä näki hänen pompottelevan appelsiineja Copacabanan rannalla. Hän kouluttautui lakimieheksi, mutta valitsi jalkapalloilijan uran tehtyään ammattilaissopimuksen 18-vuotiaana. Hän oli joukkuetoveriensa karttama, mutta joukkueensa kannattajien rakastama pelaaja, joka kärsi päihde- ja uhkapeliongelmista. Temperamenttinsa ja kampauksensa myötä de Freitas sai Botafogon pahimman vastustajan Fluminensen kannattajilta pilkkanimen "Gilda" Rita Hayworthin esittämän elokuvahahmon mukaan. Botafogo myi de Freitasin vuonna 1948 argentiinalaiseen Boca Juniorsiin. Argentiinassa asuessaan hänellä on kerrottu olleen suhde Eva Perónin kanssa. De Freitas palasi seuraavana vuonna Brasiliaan Vasco da Gamaan, jossa hän saavutti Rio de Janeiron osavaltion mestaruuden, mutta tuli heitetyksi laiskuutensa takia joukkueen ulkopuolelle. Tästä raivostuneena de Freitas uhkaili valmentajaa harjoituksissa lataamattomalla pistoolilla. Vuonna 1950 hän siirtyi kolumbialaiseen Junioriin, jossa pelatessaan hän ystävystyi Gabriel García Márquezin kanssa.


title: Heleno de Freitas

text: De Freitas ei päässyt yrittämään suuren unelmansa maailmanmestaruuden voittamista, sillä vuosina 1942 ja 1946 MM-kilpailut oli jouduttu jättämään väliin sodan vuoksi, eikä Brasilian maajoukkueen valmentaja Flavio Costa valinnut häntä vuoden 1950 turnaukseen. De Freitas palasi vuonna 1951 jälleen Brasiliaan. Hän sairastui kuppaan, mutta kieltäytyi hoidoista, ja hänen sukulaisensa pakottivat hänet mielisairaalaan. 1958 MM-kilpailuissa Brasilia voitti kultaa ja 17-vuotias Pelé nousi maailmantähdeksi. De Freitas ei kestänyt tämän seuraamista, vaan yritti itsemurhaa polttamalla kymmentä savuketta samanaikaisesti. Seuraavana vuonna hän kuoli hoitamattoman kupan aiheuttamiin komplikaatioihin.


title: Heleno de Freitas

text: Marcos Eduardo Neves on kirjoittanut de Freitasin elämästä kirjan "Nunca Houve um Homem Como Heleno", jonka pohjalta on tehty myös elokuva "Heleno".


title: Juha Kanerva

text: Juha Petteri Kanerva (s. 23. syyskuuta 1965 Lahti) on suomalainen urheilutoimittaja ja urheiluhistoriaan erikoistunut tietokirjailija.


title: Juha Kanerva

text: Kanerva on työskennellyt vuodesta 2002 Urheilusanomien ja Ilta-Sanomien urheilutoimittajana ja kuulunut vuodesta 2010 vakiokeskustelijoihin Ylen Aamu-tv:n Jälkihiki-ohjelmassa. Hän on voittanut kahdesti Vuoden urheilukirja -palkinnon: vuonna 2007 teoksesta "Rakas jalkapallo" (yhtenä kokoomateoksen kirjoittajista) ja vuonna 2012 kirjasta "Urheilulajien synty". Vuonna 2015 Kanerva oli ehdolla Vuoden urheilujournalistiksi Suomen urheilugaalassa.


title: Juha Kanerva

text: Kanerva on opiskellut historiaa Helsingin yliopistossa vuosina 1984–1990. Vuosina 1991–2000 hän työskenteli informaatikkona Suomen Urheilukirjastossa.Juha Kanerva 375 humanistia -sivustolla 19.4.2015. Helsingin yliopiston humanistinen tiedekunta.


title: Spiritus animalis

text: Spiritus animalis: kirjoituksia filosofian historiasta on vuonna 2006 ilmestynyt kirja, jonka ovat toimittaneet Sara Heinämaa, Martina Reuter ja Mikko Yrjönsuuri. Teos toimitettiin juhlistamaan professori Lilli Alasen 60-vuotispäivää, ja sen kirjoittajat ovat Alasen oppilaita ja kollegoja. Kokonaisuus käsittelee filosofian historian luonnetta ja merkitystä nykyfilosofialle ja valaisee tämän filosofian erityisalan tutkimuksellisia päämääriä, menetelmiä ja temaattisia erityiskysymyksiä. Teoksen julkaisi Gaudeamus.


title: Björkboda

text: Björkboda on kylä, taajama ja entinen rautaruukki Kemiönsaaren kunnan Dragsfjärdissä. Kylä sijaitsee saaren eteläosassa Björkboda träskin pohjoisrannalla. Nykyisin taajaman asukasluku on noin 200.


title: Björkboda

text: Mikael Hising perusti Björkbodan ruukin vuonna 1732 ja rakennutti alueelle Björkbodan kartanon. Kartano ja ruukki päätyivät 1800-luvulla Anders Ramsayn omistukseen, joka teki laajat investoinnut tehtaalle. Ramsay teki kuitenkin vararikon vuonna 1863 ja 1880-luvulla ruukki siirtyi uuteen omistukseen, ja samalla Björkbodassa erikoistuttiin lukkojen ja taloustavaroiden valmistukseen.


title: Björkboda

text: Tehtaalla valmistettiin esimerkiksi sälekaihtimia, Bertil Gardbergin kynttilänjalkoja, väliovien lukkoja, ulko-ovien lukkoja, turvalukkoja, riippulukkoja, kamarilukkoja, rullalukkoja, painikkeita, sylinterilukkoja ja vaatenaulakkoja nimellä Boda. Tehtaan viimeisinä vuosina päätuotteina olivat turvalukot ja väliovien lukot, joiden nimenä oli ennen Boda, sittemmin Abloy. Niiden valmistus siirrettiin Joensuuhun vuonna 2018.


title: Björkboda

text: Ruukin ympärille kasvoi elinvoimainen ruukkikylä. Kylässä oli muun muassa oma koulu, kauppa, kirjasto, ravintola, elokuvateatteri, baari, päiväkoti ja palokunta.


title: Björkboda

text: Jalkapalloseura FC Boda on kotoisin Björkbodasta.


title: Björkboda

text: Björkbodan lukkotehdas suljetaan ennen vuoden 2018 loppua.


title: Giacomo di Grassi

text: Giacomo di Grassi oli italialainen miekkailunopettaja. Hän kirjoitti miekkailun käsikirjan "Ragione di adoprar sicuramente l'Arme, si da offesa come da difesa", joka ilmestyi 1570. Teos on käännetty englanniksi ja julkaistu 1594 nimellä" DiGrassi, His True Arte of Defence".


title: Giacomo di Grassi

text: Grassin tärkeimpiä oppeja olivat, että saman pituisia aseita käytetään samalla tavalla ja että isku on ensisijainen verrattuna muihin hyökkäysmuotoihin, ja hän laati myös ohjeet siitä, miten eri aseilla hyökätään ja miten niitä käsitellään.


title: Giacomo di Grassi

text: Di Grassi kirjoitti aikana, jolloin oltiin siirtymässä raskaista miekoista pitempiin ja kevyempiin miekkoihin, kuten rapiiriin. Hänen kuvaamansa asento ja jalkatyö ovat tyyliltään pystyjä, kasvot ovat suoraan ja jalkaterät ovat lähekkäin samalla tavalla kuin nykyaikaisessa kendon jalkatyössä, mutta toisin kuin eräät seuraavan sukupolven kirjoittajat 1600-luvulla esittivät.


title: Valvontaeläinlääkäri

text: Valvontaeläinlääkäri on eläinlääkäri, jonka tehtävänä on valvoa pidettyjen eläinten oloja ja hyvinvointia. Valvontaeläinlääkärin työ pohjautuu lainsäädäntöön, mm. eläinsuojelulakiin (247/1996). Valvontaeläinlääkärit ovat viranomaisen roolissa kunnassa, kaupungissa tai valtion hallinnossa. Valvontaeläinlääkärit tekevät usein viranomaisyhteistyötä etenkin poliisin kanssa.


title: Valvontaeläinlääkäri

text: Valvontaeläinlääkärin toimenkuvaan voivat Suomessa kuulua:


title: Valvontaeläinlääkäri

text: Tarkastuseläinlääkäri on teurastamojen toimintaa valvova eläinlääkäri.


title: Luettelo Tanskan pääministereistä

text: Tämä on luettelo Tanskan pääministereistä. Luettelossa on otettu huomioon konsiilipresidentit vuosina 1856–1918.


Suomen Työväen Järjestyskaartin Perinneyhdistys ry on vuonna 2010 perustettu yhdistys, joka ylläpitää Suomen sisällissodan punaisen osapuolen muistoa ja perinteitä. Sen kotipaikka on Tampere.


title: Suomen Työväen Järjestyskaartin Perinneyhdistys

text: Yhdistyksen tarkoituksena on myös kunnioittaa Suomen työväenliikkeen historiaa sekä tuoda esille yhteiskunnallisessa keskustelussa osaksi vaiettuja tai unohdettuja sisällissodan tapahtumia, erityisesti sen päättymisen jälkeisiä sotarikoksia, kuten joukkoteloituksia ja vankileirien joukkokuolemia. Yhdistyksen perustajien mukaan sisällissodan muistoa vaalitaan Suomessa yksipuolisesti ja "vapaussota-myyttiä" ylläpitäen.


title: Jyri Paretskoi

text: Jyri Juhana Paretskoi (s. 9. heinäkuuta 1979 Uusikaupunki) on suomalainen kirjailija ja äidinkielen ja kirjallisuuden opettaja.


title: Jyri Paretskoi

text: Paretskoi valmistui ylioppilaaksi Pielaveden lukiosta vuonna 1998 ja kasvatustieteen maisteriksi Joensuun yliopistosta vuonna 2004. Vuonna 2005 hän suoritti opetushallinnon tutkinnon ja vuonna 2007 äidinkielen ja kirjallisuuden opettajan kelpoisuuden Joensuun yliopistossa. Paretskoi on asunut vuodesta 2012 Iisalmessa, missä hän opettaa yläkoululaisille äidinkieltä ja kirjallisuutta sekä suullista ilmaisua.


title: Jyri Paretskoi

text: Vuonna 2014 Paretskoi sai nuortenkirjallisuuden Topelius-palkinnon esikoisromaanistaan "Shell’s Angles" (2013). Se kertoo kolmen mopopojan elämästä Shell-huoltoaseman kulmilla Iisalmea muistuttavassa pikkukaupungissa. Vuonna 2014 ilmestyi jatko-osa "Shell’s Angles ja Kalajoen hiekat", joka oli Finlandia Junior -palkintoehdokkaana. Sarjan kolmas osa, "Shell’s Angles ja beibit", ilmestyi syksyllä 2015 ja käsittelee muun muassa teiniraskautta. Teos oli Topelius-ehdokas. Vuonna 2016 Paretskoi sai Laivakello-palkinnon Shell’s Angles -kirjoistaan. Kirjoista tehty rockmusikaali Shell's Angles sai ensi-iltansa Kotkassa 1.9.2018. Kirjoista on tekeillä myös televisiosarja.


title: Jyri Paretskoi

text: Paretskoi toi suomen kieleen termin 'tolkun ihmiset' Iisalmen Sanomien kolumnillaan, jota presidentti Sauli Niinistö siteerasi valtiopäivien avajaisissa 2016.


title: Jyri Paretskoi

text: Vuonna 2017 ilmestyi Paretskoin ensimmäinen aikuisille suunnattu romaani, "Nimetön".


title: M/S Östern (1873)

text:
M/S Östern oli 1873 Ruotsissa rakennettu höyrylaiva, joka liikennöi seuraavilla nimillä Lilla Edet, Särö, Finby ja
Östern.. Laiva upotettiin Sandön hiekkaan 1968, ja se makaa siellä osittain purettuna.


title: Mitä on antiikin filosofia?

text: Mitä on antiikin filosofia? () on Pierre Hadot'n vuonna 1995 ilmestynyt kirja. Teoksen on suomentanut Tapani Kilpeläinen ja sen on julkaissut suomeksi Niin & näin vuonna 2010.


title: Agatha Christien tarinat

text: Agatha Christien tarinat () on ranskalainen televisiosarja, jonka ensi-ilta oli France 2 -kanavalla 9. tammikuuta 2009. Suomessa sarjaa on esitetty AVAlla 23. helmikuuta 2011 alkaen.


title: Popotan

text: Popotan on japanilainen anime-tyylinen, pornografinen visual novel, jossa pelaaja yrittää saada ohjaamansa hahmon harrastamaan seksiä nuorten tyttöjen kanssa. Pelin julkaisi alun perin Petit Ferret ja sen hahmosuunnittelun teki Akio Watanabe, taitelijanimeltään "Poyoyon Rock".


title: Popotan

text: Popotan julkaistiin alun perin PC-pelinä 13. joulukuuta 2002 ja myöhemmin DVD-ROM- ja PlayStation 2 -versioina ilman muutamaa kohtausta. Myöhemmin visual novelin pohjalta on myös tehty muita mediatuotteita, muun muassa samanniminen anime- ja manga-sarja.


title: Popotan

text: Vuonna 2006 pelistä otettu flash-animaatio Caramelldansen-kappaleen tahtiin tanssivista tytöistä levisi laajalle muun muassa keskustelupalstoilla ja YouTube-sivustolla.


title: Marcus Norris

text: Marcus Norris (s. 20. elokuuta 1974 Jackson, Michigan) on yhdysvaltalais-kroatialainen aktiiviuransa lopettanut koripalloilija. Hän pelasi urallaan kansainvälisissä eurooppalaissarjoissa ja voitti muun muassa Ukrainan ja Portugalin mestaruuden.


title: Marcus Norris

text: Yliopistouransa jälkeen Norris siirtyi ammattilaiseksi Eurooppaan, suomalaiseen Pyrbasketiin, jossa pelasi kaksi kautta. Hän voitti kummallakin kaudella runkosarjan kori- ja riistokuninkuuden. Ensimmäisellä kaudellaan Norris teki runkosarjassa 32,32 pistettä ottelua kohden. Loppuvuodesta 1996 Norris heitti yksittäisessä ottelussa 62 pistettä.


title: Marcus Norris

text: Pyrbasketin jälkeen Norris pelasi Kroatiassa saaden maan kansalaisuuden vuonna 2000, Portugalissa, Israelissa, Turkissa ja Espanjassa. Hän pelasi EuroCupia ja FIBA Europe Leagueta. Hän muun muassa voitti urallaan Ukrainan ja Portugalin mestaruuden ja Portugalin cupin.


title: Massojen kapina

text: Massojen kapina ("La rebelion de las masas") on espanjalaisen filosofin José Ortega y Gassetin kirja vuodelta 1930. Teos ilmestyi alun perin artikkeleina "El sol" -sanomalehdessä 1929. Teoksen on suomentanut Sinikka Kallio-Visapää Otavalle vuonna 1952.


title: Júnior Díaz

text: Júnior Enrique Díaz Campbell (s. 12. syyskuuta 1983 San José) on costaricalainen jalkapalloilija, joka edustaa Saksan korkeimmalla sarjatasolla Bundesliigassa pelaavaa 1. FSV Mainzia. Hän on pelipaikaltaan laitapuolustaja.


title: Júnior Díaz

text: A-maajoukkuedebyyttinsä syyskuussa 2003 tehnyt Díaz on edustanut Costa Ricaa vuoden 2004 olympiaturnauksessa sekä vuoden 2014 MM-kisoissa. Hänen isänsä Enrique Díaz oli myös maajoukkuetason jalkapalloilija, joka pelasi muun muassa vuoden 1982 maailmanmestaruuskilpailuissa.


title: Yeltsin Tejeda

text: Yeltsin Ignacio Tejeda Valverde (s. 17. maaliskuuta 1992 Limón) on costaricalainen jalkapalloilija. Hän edustaa Ranskan Ligue 1:ssä pelaavaa Éviania, jonne siirtyi elokuussa 2014 kasvattajaseurastaan Deportivo Saprissasta.


title: Yeltsin Tejeda

text: Tejeda on pelipaikaltaan puolustava keskikenttäpelaaja.


title: Yeltsin Tejeda

text: A-maajoukkuedebyyttinsä joulukuussa 2011 Kuubaa vastaan tehnyt Tejeda valittiin Costa Rican joukkueeseen vuoden 2014 MM-kisoihin. Costa Rica oli yksi kisojen suurimmista yllättäjistä, ja useat joukkueen pelaajat herättivät kisojen jälkeen kiinnostusta eurooppalaisseuroissa. Tejeda siirtyikin lopulta elokuussa 2014 Ranskan pääsarjan Ligue 1:n Évianiin.


title: Yeltsin Tejeda

text: Ensimmäisen maalinsa Ligue 1:ssä Tejeda teki Bordeaux'ta vastaan 2-1 -tappioon päättyneessä ottelussa 19. syyskuuta 2014.


title: Yeltsin Tejeda

text: Tejeda on saanut etunimensä Venäjän entisen presidentin Boris Jeltsinin mukaan.


title: Panama (kudonta)

text: Panama eli nattee () on palttinasta johdettu kankaankudontasidos, joka näyttää punotulta. Siinä kaksi tai useampaa vierekkäistä lankaa kulkee samassa viriössä sekä loimen että kuteen suunnassa. Panama on yksinkertaisin johdetuista sidoksista ja muistuttaa pinnaltaan suurennettua palttinasidosta.


title: Ripsi

text: Ripsi on palttinasta johdettu kankaankudontasidos, joka näyttää raidalliselta.


title: Ripsi

text: Poikkiraitainen "loimiripsi" syntyy siten, että samaan viriöön johdetaan useita hienoja kudelankoja. Samanlainen poikkiraitavaikutelma saadaan aikaan palttinasidoksella käyttämällä paksua kudelankaa.


title: Ripsi

text: Pitkittäis- eli "kuderipsi" syntyy vastaavasti suurella kudetiheydellä, kun kaksi tai useampi loimilankaa saadan sitoutumaan yhteen samalla tavalla. Suuren kudetiheyden takia pitkittäisripsin kudonta on hidasta.


title: Ripsi

text: Loimiripsiä myydään myös kauppanimellä ottomaani.


title: Monica Dolinsky

text: Monica Dolinsky (s. 13. joulukuuta 1987) on yhdysvaltalainen jalkapalloilija, joka edustaa suomalaista Naisten Liigassa pelaavaa Åland Unitedia. Hän siirtyi ahvenanmaalaisseuraan Kokkola F10:stä, jossa hän pelasi vuoden ajan. Kaudella 2013 Dolinsky oli liigan kolmanneksi paras maalintekijä 15 maalillaan. Kotimaassaan hän on pelannut Kansasin yliopiston joukkueessa Big 12 -yliopistosarjaa.


title: Fedtšenkon jäätikkö

text: Fedtšenkon jäätikkö on suuri jäätikkö Pamirvuoristossa Tadžikistanissa. Sen pituus on 77 kilometriä ja laajuus yli 700 km², ja se on siten maailman suurin napa-alueiden ulkopuolella sijaitseva jäätikkö. Vahvimmillaan jäätikön vahvuus on noin kilometri, ja sen tilavuudeksi arvioidaan sivuhaarat mukaan lukien 144 km³. Jäätikkö alkaa 6,2 kilometrin korkeudesta Qullai Garmon itäpuolelta ja virtaa kohti pohjoista, jossa se päätyy Balandkiikjokeen 2 909 metrin korkeudessa lähellä Kirgisian rajaa. Muutamien laskujokien kautta jäätikön sulamisvedet laskevat Amudarjajokeen ja sitä pitkin Araljärveen, joskaan vedet eivät aina yllä sinne asti vaan joki kuivuu matkalla.


title: Fedtšenkon jäätikkö

text: Jäätikkö löydettiin vuonna 1878, mutta sitä tutki perusteellisemmin vasta saksalais-neuvostoliittolainen retkikunta vuonna 1928.


title: Mauri Jaakonsaari

text: Mauri Jaakonsaari (s. 12. tammikuuta 1942) on aktiiviuransa lopettanut suomalainen koripalloilija.


title: Mauri Jaakonsaari

text: Tampereen Pyrinnön kasvatti Jaakonsaari pelasi miesten SM-sarjaa kasvattajaseurassaan vuosina 1961–1964. Kauden 1961 Jaakonsaari pelasi uransa parhaalla, 6,4 pisteen keskiarvolla. Kaudella 1968–1969 Jaakonsaari pelasi Turun Riennossa. A-nuorten maaotteluita hänelle kertyi kaksi kappaletta.


title: Kadonnut maailma (vuoden 1925 elokuva)

text: Kadonnut maailma (engl. "The Lost World") on Arthur Conan Doylen samannimiseen romaaniin perustuva seikkailuelokuva vuodelta 1925. Elokuvassa ryhmä ihmisiä lähtee Amazoniin etsimään kadonnutta ylänköä, jossa elää dinosauruksia. Elokuva valittiin National Film Registry -arkistoon vuonna 1998.


title: Markku Lindell

text: Markku Lindell (s. 28. maaliskuuta 1961) on aktiiviuransa lopettanut suomalainen koripalloilija.


title: Markku Lindell

text: Riihimäen Pallonlyöjien kasvatti Lindell pelasi miesten SM-sarjaa Tampereen Pyrinnössä vuosina 1981–1987. Lindellin tulokaskausi 1981–1982 oli myös hänen tilastollisesti parhaansa: Lindell pelasi runkosarjan 2,3 pisteen ja 1,2 levypallon keskiarvoilla. Viimeiset kaksi kautta Lindell kuului vain yhdessä ottelussa Pyrinnön ottelukokoonpanoon.


title: Markku Lindell

text: Urheilijanuransa jälkeen Lindell on työskennellyt muun muassa tietoliikennealan yrityksen toimitusjohtajana.


title: Kari Harju

text: Kari Harju on aktiiviuransa lopettanut suomalainen koripalloilija.


title: Kari Harju

text: Raholan Pyrkivän kasvatti Harju pelasi miesten SM-sarjaa Tampereen Pyrinnössä vuosina 1978–1980. Kaudella 1979–1980 Pyrintö ja Harju saavuttivat SM-hopeaa. A-nuorten maaotteluita Harjulle kertyi 15 ja B-nuorten maaotteluita kaksi kappaletta.


title: Riikka Ketoja

text: Riikka Ketoja (s. 10. syyskuuta 1994 Pietarsaari) on suomalainen jalkapalloilija, joka edustaa ruotsalaista Sunnanå SK:ta.


title: Riikka Ketoja

text: Ketoja on Jakobstads Bollklubbin kasvatti, joka debytoi Naisten Liigassa FC Unitedin riveissä jo 15-vuotiaana kaudella 2009. Vuonna 2011 hän siirtyi talousvaikeuksista kärsineestä FC Unitedista Kokkola Futikseen. Kaudella 2013 Ketoja ehti pelaamaan vain neljä ottelua, ennen kuin vakava polvivamma piti hänet sivussa pelikentiltä koko loppukauden ajan.


title: Riikka Ketoja

text: Ketoja on edustanut Suomea kaikissa ikäkausimaajoukkueissa. A-maajoukkueeseen hänet kutsuttiin ensimmäisen kerran vuoden 2013 Kypros Cupiin, mutta hän joutui jättämään turnauksen väliin ylioppilaskirjoitusten vuoksi. Ensimmäisen maaottelunsa Ketoja pelasi kesäkuussa 2014 MM-karsinnassa Itävaltaa vastaan. Toukokuun 2015 loppuun mennessä hän on pelannut viisi naisten maaottelua.


title: Ahmet Yürür

text: Ahmet Yürür (s. 14. elokuuta 1941 Istanbul) on turkkilainen säveltäjä ja musiikintutkija. Hän on säveltänyt pääasiassa orkesteriteoksia. Hänen tuotantoaan on esitetty Turkin lisäksi myös kansainvälisesti Itävallassa, Saksassa, Italiassa, Alankomaissa, Venäjällä, Syyriassa, Yhdistyneessä kuningaskunnassa ja Yhdysvalloissa.


title: Ahmet Yürür

text: Yürür opiskeli varhain viulun- ja alttoviulunsoittoa. Vuosina 1961–2 hän opiskeli Sorbonnessa ranskalaista kirjallisuutta ja tämän jälkeen vuoteen 1963 politiikan tutkimusta Ankaran yliopistossa. Vuosina 1962–1970 Yürür sai sävellysopetusta Ulvi Cemal Erkiniltä ja Ahmet Adnan Saygunilta Ankaran valtionkonservatoriossa, ja lisäksi Saygun jatkoi hänen opettamistaan Istanbulin Mimar Sinan -yliopistossa 1971–5. Vuosina 1978–1981 Yürür opiskeli Indianan yliopistossa sävellystä, etnomusikologiaa ja musiikkitiedettä. Hän jatkoi etnomusikologian opintojaan Marylandin yliopistossa 1981–9 ja sai sieltä filosofian tohtorin arvonsa.


title: Ahmet Yürür

text: Yürür on luennoinut Kalifornian yliopistossa, Los Angelesissa ja Pittsburghin yliopistossa. Hän on tehnyt tutkimustyötä Aasian maissa, kuten Intiassa, sekä Kreikassa. Yürür on opettanut Mimar Sinan -yliopistossa, Hacettepen yliopistossa, Yıldızin teknillisessä yliopistossa ja Egen yliopistossa.


title: Ahmet Yürür

text: Yürürin orkesteriteosten joukossa ovat "Teema ja muunnelmia" (1969), "Ovvertura Concertante" (1979), concertino pianolle ja pienelle orkesterille (1982) ja sellokonsertto (1988). Hän on säveltänyt lisäksi muun muassa kamarimusiikkia ja pianoteoksia, kuten sonaatin (1968) ja amerikkalaisia sarjoja, sekä näyttämöteoksia (baletti "The Smile", 1977, 4-näytöksinen ooppera "Gül Baba", 2000–) ja elokuvamusiikkia.


title: Marko Laine

text: Marko Laine (s. 1. heinäkuuta 1968) on aktiiviuransa lopettanut suomalais-saksalainen koripalloilija.


title: Marko Laine

text: Tampereen Pyrinnön kasvatti Laine kuului Suomen koripallomaajoukkueeseen vuoden 2000 Pohjoismaiden mestaruuskilpailuissa.


title: Marko Laine

text: Seuratasolla Laine aloitti pääsarjauransa kasvattajaseurassaan Tampereen Pyrinnössä vuosina 1986–1989. Lahden NMKY:hyn hän siirtyi kaudeksi 1990–1991. Tämän jälkeen hän matkusti Saksaan, jossa edusti pääsarjatason joukkueita ja muun muassa pelasi kaudella 2000–2001 Korać cupia DJK Würzburgissa.


title: Granit Xhaka

text: Granit Xhaka (s. 27. syyskuuta 1992 Basel) on sveitsiläinen jalkapalloilija, joka edustaa kaudella 2015-2016 Valioliigassa pelaavaa Arsenalia. Hän on pelipaikaltaan keskikenttäpelaaja.


title: Granit Xhaka

text: Xhaka edusti juniorina FC Concordia Baselia (1997–2002) ja FC Baselia (2003–2008). Hän nousi FC Baselin kakkosjoukkueeseen kesällä 2008 ja edustusjoukkueeseen kesällä 2010. Xhaka voitti seurassa Sveitsin-mestaruuden kahdesti peräkkäin – kausina 2010–2011 ja 2011–2012 sekä Sveitsin cupin kaudella 2011–2012. Kesällä 2012 Saksan Bundesliigan Borussia Mönchengladbach hankki hänet 8,5 miljoonalla eurolla.


title: Granit Xhaka

text: Xhaka edusti Sveitsiä kaikissa juniori-ikäluokissa alle 17-vuotiaista alle 21-vuotiaisiin ja voitti alle 17-vuotiaiden maailmanmestaruuden Nigeriassa 2009. A-maajoukkueessa hän teki ensiesiintymisensä kesäkuussa 2011. Xhaka oli mukana MM-kilpailuissa 2014.


title: Granit Xhaka

text: Myös Xhakan vanhempi veli Taulant Xhaka (s. 1991) on ammattilaisjalkapalloilija.


title: Granit Xhaka

text: Basel:


title: Granit Xhaka

text: Sveitsin maajoukkue:


title: Suomen tieteen historia (kirjasarja)

text: Suomen tieteen historia on neliosainen teossarja suomalaisen tieteellisen tutkimuksen vaiheista. Teossarjan päätoimittaja on Päiviö Tommila ja sen julkaisi WSOY 2000–2002.


title: Levoton rauha

text: Levoton rauha on vuonna 2009 ensiesityksensä saanut Juha Rosman ohjaama ja Mikko Viljasen käsikirjoittama televisioelokuva.


title: Levoton rauha

text: Elokuvan juoni ja tarina sivuavat sodan loppuvaiheessa tapahtuneita, rintamakarkuruudesta syytettyjen sotilaiden teloituksia. Se kuvaa myös sodassa heroiinista riippuvaiseksi tulleiden miesten yrityksiä päästä addiktiostaan rauhan aikana.


title: Levoton rauha

text:
Mainosteksti:
Vuosi 1945. Nuoruutensa sodan keskellä kadottaneita miehiä harhailee ympäri maata. He koettavat saada elämästään otetta, mutta ensiksi on saatavat tilit selviksi menneiden kanssa.
Poliittisten tuulten suunta muuttuu äkkiä. Totuus ja omatunto ovat myytävinä.
Romantiikkakin koettaa nostaa päätään raunioissa: jos tahtoa riittää, on toivoa.


Suomen alle 20-vuotiaiden naisten jalkapallomaajoukkue on jalkapallomaajoukkue, joka edustaa Suomea jalkapallon alle 20-vuotiaiden naisten maajoukkuekilpailuissa. Vuonna 2014 joukkueen ikärajana on 1. tammikuuta 1994 ja myöhemmin syntyneet.


title: Suomen alle 20-vuotiaiden naisten jalkapallomaajoukkue

text:
Suomi on ollut mukana alle 20-vuotiaiden MM-kilpailuissa vuonna 2006, jolloin kisat järjestettiin Venäjällä. Joukkue hävisi turnauksessa kaikki kolme otteluaan. Suomi selviytyi myös vuoden 2014 MM-kilpailuihin, jotka pidettiin Kanadassa elokuussa 2014. Paikan lopputurnaukseen hankki Suomen alle 19-vuotiaiden maajoukkue sijoittumalla neljän parhaan joukkoon vuonna 2013 Walesissa käydyissä EM-kilpailuissa.
Kanadassa 5.–24. elokuuta 2014 järjestettävään MM-lopputurnaukseen nimetyt pelaajat.


title: Häiriötekijä

text: Häiriötekijä on suomalainen Aleksi Salmenperän ohjaama komediaelokuva, joka sai ensi-iltansa vuonna 2015. Elokuva perustuu Q-teatterin samannimiseen näytelmään vuodelta 2013.


title: Häiriötekijä

text: Elokuvan virallinen ensi-ilta oli 21. elokuuta 2015 Espoo Ciné -elokuvafestivaaleilla.


title: Häiriötekijä

text: Elokuvan kuvaukset alkoivat kesäkuussa 2014.


title: Lotta Kaihua

text: Lotta Emilia Kaihua (s. 12. heinäkuuta 1982 Kemi) on suomalainen näyttelijä. Kaihua tunnetaan erityisesti rooleistaan Q-teatterissa, jonka lisäksi hän on esiintynyt muun muassa elokuvissa ja televisiosarjoissa.


title: Lotta Kaihua

text: Lotta Kaihua on kertonut vierastavansa julkisuuteen usein liittyvää pinnallisuutta.


title: Charlyn Corral

text: Charlyn Corral (s. 11. syyskuuta 1991) on meksikolainen jalkapalloilija, joka edustaa Naisten Liigassa pelaavaa Merilappi Unitedia. Hän teki seuran kanssa monivuotisen sopimuksen toukokuussa 2014. Sen tarkkaa pituutta ei ole kerrottu. Corral on aikaisemmin pelannut Yhdysvaltojen yliopistosarjoissa Louisvillen yliopiston joukkueessa.


title: Charlyn Corral

text: Corral esiintyi ensimmäisen kerran Meksikon alle 20-vuotiaiden maajoukkueessa jo 14-vuotiaana vuonna 2006. Hän kuului joukkueeseen vuosien 2006, 2008 ja 2010 MM-kilpailuissa. Meksikon naisten maajoukkueessa Corral debytoi vuoden 2011 MM-kilpailuissa.


title: Charlyn Corral

text: Charlyn Corralin veli Georges Corral edustaa Meksikon pääsarjassa Liga MX:ssä pelaavaa Querétaro F.C.:n joukkuetta.


title: Napapiirin sankarit 2

text: Napapiirin sankarit 2 on vuonna 2015 ensi-iltansa saanut suomalainen komediaelokuva, jonka on ohjannut Teppo Airaksinen. Se on jatko-osa elokuvalle "Napapiirin sankarit". Elokuvan on käsikirjoittanut ensimmäisen osan tapaan Pekko Pesonen.


title: Napapiirin sankarit 2

text: Tapahtumat sijoittuvat syksyiseen Lappiin. Jatko-osassa kadoksissa ei ole digiboksi, vaan pääosaparin Jannen ja Inarin tytär Lumi.


title: Napapiirin sankarit 2

text: Inari ja Marjukka lähtevät viettämään tyttöjen iltaa, kun Janne ja Räihänen jäävät lastenvahdeiksi. Miehet päättävät lähteä Lumi mukanaan häihin Ylläkselle samalla kun naiset juhlivat Inarin entisen miehen, Pikku-Mikon loistohotellissa. Jannen yritykset saada Lumi takaisin hoiviinsa epäonnistuvat tuon tuosta, mistä muodostuu teoksen kantava juoni.


title: Napapiirin sankarit 2

text: Pikku-Mikko puolestaan yrittää järjestää romanttisen hetken entisen heilansa kanssa, mutta siitä seuraa lähinnä sarja farssimaisia tilanteita. Visuaalisesti koomisena elementtinä on erektiolääkkeen aiheuttama pitkäkestoerektio. Elokuvassa on mukana myös ensimmäisestä osasta tuttu keltainen Ford Sierra, rekisterikilpenään TIS-51 ja sen lisäksi näyttävästi maalattu LER-551, jonka kaiuttimet aiheuttavat yllätyksen autoa kummastelevalle porolle.


title: Napapiirin sankarit 2

text: Elokuvan kuvaukset alkoivat syksyllä 2014 ensin studiokuvauksilla Helsingissä ja sitten Lapissa. Kuvauspaikkoina olivat muun muassa Kolari ja Äkäslompolo.


title: Napapiirin sankarit 2

text: Elokuvan maailmanensi-ilta oli Kolarissa Kino Ylläs -tapahtumassa 26. elokuuta 2015. Teatteriensi-iltansa se sai 30. syyskuuta 2015.


title: Napapiirin sankarit 2

text: Ensi-iltaviikonlopun jälkeen elokuvan oli käynyt katsomassa ennakkonäytökset mukaan lukien noin 104 000 katsojaa. Se oli Suomen katsotuin elokuva myös toisella esitysviikollaan, jonka jälkeen sen oli nähnyt noin 185 000 katsojaa. Vuoden 2015 loppuun mennessä elokuva keräsi yhteensä 379 000 katsojaa ollen vuoden toiseksi katsotuin kotimainen elokuva sekä vuoden viidenneksi katsotuin elokuva.


title: Napapiirin sankarit 2

text: Helmikuussa 2016 julkistettiin tieto, että Napapiirin Sankarit-elokuvasarjaan kuvataan kolmas osa. Elokuvan näyttelijäkaartissa jatkavat ainakin Jussi Vatanen, Pamela Tola ja Kari Ketonen. Käsikirjoittajana on edellisten osien tapaan Pekko Pesonen, ja elokuvan ohjaa Tiina Lymi. Kuvausten on määrä alkaa kesällä 2016.


title: Jaroslav Walter

text: Jaroslav Walter (6. tammikuuta 1939 Sobědraž – 20. kesäkuuta 2014 Bratislava, Slovakia) oli Tšekkoslovakiaa edustanut jääkiekkoilija, olympiamitalisti ja jääkiekkovalmentaja.


title: Jaroslav Walter

text: Walter voitti Tšekkoslovakian jääkiekkomaajoukkueessa olympia- ja MM-pronssia Innsbruckista 1964 ja MM-pronssia Ruotsista 1963. Kummallakin turnauksella oli myös EM-arvo, ja Tšekkoslovakia voitti näistä pronssia.


title: Jaroslav Walter

text: Walter kuoli bratislavalaisessa sairaalassa 20. kesäkuuta 2014, 75-vuotiaana.


title: Sininen talo (Tuira)

text: Sininen talo on puolitoistakerroksinen puurakenteinen omakotitalo Tuiran kaupunginosassa Oulussa. Kirjailija ja kansatieteilijä Samuli Paulaharju asui talossa vuodesta 1919 kuolemaansa saakka helmikuuhun 1944. Talo on suojeltu valtioneuvoston päätöksellä 1990.


title: Sininen talo (Tuira)

text: Talon rakennusvuotta ei tunneta, mutta hirsikehikko lienee 1800–luvun lopulta. Paulaharju muutti toisen vaimonsa Jenny Paulaharjun kanssa taloon 1919, jolloin rakennuksessa oli kaksi kamaria ja pirtti. Taloa laajennettiin rakennusmestari E. Pukinkorvan suunnitelmien mukaan 1932, samalla sitä käännettiin tien kanssa samansuuntaiseksi. Samuli Paulaharjun kuoleman jälkeen hänen vaimonsa asui talossa vielä kaksikymmentä vuotta, kuolemaansa vuoteen 1964 asti.


title: Sininen talo (Tuira)

text: Paulaharjujen jälkeen rakennuksessa sijaitsi Sininen talo -niminen ruokaravintola vuosina 1972–1984. Vuonna 1986 taloon avattiin antikvariaatti Kirjakulma. Antikvariaatin lopetettua 2000–luvun alussa talo on palautunut asumiskäyttöön. Ulkoasultaan, huonejaoltaan ja kiinteältä sisustukseltaan talo on pääpiirteissään säilynyt Paulaharjujen aikaisessa asussaan.


title: Clara Schroth

text: Clara Marie Schroth-Lomady (5. lokakuuta 1920 Philadelphia, Pennsylvania – 7. kesäkuuta 2014 Carlisle, Pennsylvania) oli yhdysvaltalainen telinevoimistelija ja olympiamitalisti.


title: Clara Schroth

text: Schroth voitti Yhdysvaltain joukkueessa joukkuekilpailun olympiapronssia Lontoossa 1948. Hän kilpaili myös Helsingissä 1952, missä sijoittui yksilökilpailuissa parhaimmillaan permannolla 26:nneksi. Yhdysvaltojen mestaruuksia Schroth voitti vuosien 1941–1952 välillä 38 kappaletta sisältäen muun muassa kymmenen mestaruuden putken puomilla vuosina 1941–1951.


title: Clara Schroth

text: Vuonna 1951 Schroth avioitui Wendell Lomadyn kanssa, ja he saivat neljä lasta. Schroth-Lomady kuoli 93-vuotiaana 7. kesäkuuta 2014 kotonaan Pennsylvanian Carlislessa.


title: P-Klooribentsoehappo

text: p-Klooribentsoehappo eli 4-klooribentsoehappo (CHClO) on orgaaninen yhdiste ja bentsoehapon kloorattu johdannainen. Yhdistettä käytetään orgaanisissa synteeseissä valmistettaessa muun muassa sienimyrkkyjä, rikkaruohomyrkkyjä, lääkkeitä ja väriaineita. Aine on isomeerinen o- ja m-klooribentsoehappojen kanssa.


title: P-Klooribentsoehappo

text: Huoneenlämpötilassa p-klooribentsoehappo on väritöntä tai valkoista kiteistä ainetta. Yhdiste ei liukene veteen, mutta liukenee moniin orgaanisiin liuottimiin. Yhdiste on heikko happo ja sen happovakion arvo on 1,05·10 mol/dm.


title: P-Klooribentsoehappo

text: p-Klooribentsoehappoa voidaan syntetisoida kahdella tavalla, joissa molemmissa lähtöaineena käytetään p-klooritolueenia. p-Klooritolueenin metyylisivuketju voidaan hapettaa karboksyyliryhmäksi, jolloin tuotteena muodostuu p-klooribentsoehappoa. Toinen tapa on sivuketjun klooraus katalyyttisesti ja muodostuva tuote p-klooribentsotrikloridi hydrolysoidaan p-klooribentsoehapoksi.


title: P-Klooribentsoehappo

text: p-Klooribentsoehaposta voidaan valmistaa lääkeaineita kuten enoksimonia ja fenofibraattia ja muita yhdisteitä kuten nitraamalla saatavaa 4-kloori-3-nitrobentsoehappoa, väriaineita kuten Pigment Red 254, sienimyrkkyjä ja esterijohdannaisia, joita käytetään rikkaruoho- ja tuhohyönteismyrkkyinä.


title: Kawagoe

text: Kawagoe () on kaupunki Saitaman prefektuurissa Kantōn alueella Honshūn saarella Japanissa. Se sijaitsee prefektuurin eteläosassa pääkaupungin Saitaman länsipuolella ja Tokion metropolin pohjoispuolella. Kaupungissa on 349 146 asukasta (vuonna 2014), ja sen pinta-ala on 109,16 neliökilometriä. Kawagoe on valittu yhdeksi Japanin ydinkaupungeista.


title: Kawagoe

text: Kawagoe sijaitsee vain muutaman kymmenen kilometrin päästä Tokiosta ja toimii siten Tokion nukkumalähiönä. Se on kuitenkin myös paikallisesti ja historiallisesti merkittävä kauppakaupunki ja liikenteellinen keskus. Kawagoe sai kaupunkioikeudet vuonna 1922, ensimmäisenä Saitaman prefektuurissa. Kaupunki tunnetaan lempinimellä ”pikku-Edo” (), ja siellä onkin säilynyt runsaasti Edo-kauden rakennuksia.


title: Chandler Parsons

text: Chandler Parsons (s. 25. lokakuuta 1988 Casselberry, Florida) on yhdysvaltalainen koripalloilija, pelipaikaltaan pieni laitahyökkääjä. Hän on edustanut NBA-liigassa Houston Rocketsia, Dallas Mavericksia sekä vuodesta 2016 Memphis Grizzliesiä.


title: Chandler Parsons

text: Parsons varattiin vuoden vasta toisella kierroksella, tilaisuuden 38. pelaajana. Ennen ammattilaisuraansa hän pelasi yliopistokoripalloa maineikkaassa Floridan yliopistossa.


title: Totuus ja oikeus

text: Totuus ja oikeus on virolaisen A. H. Tammsaaren vuosina 1926–1933 julkaisema viisiosainen romaanisarja, jota pidetään yhtenä tärkeimmistä virolaisen kirjallisuuden klassikoista. Se on virolaisten perusteksti, jonka tapahtumat ja henkilöt on tunnettava. Sarjan osat ovat "Maan lupaus" (1926), "Koulutie" (1929), "Surmatulet" (1931), "Kuolemantanssi" (1932) ja "Kotiinpaluu" (1933). Tammsaare itse kuvaili, että "Totuuden ja oikeuden" ensimmäinen osa kuvaa ihmisen kamppailua maan, toinen osa Jumalan, kolmas osa yhteiskunnan, neljäs oman itsen ja elämänonnen hankinnan kanssa, viides ja viimeinen alistumista. Tammsaare tähdensi, että romaanisarja yrittää tavoittaa ihmiskunnan yleisen kehitystarinan.


title: Totuus ja oikeus

text: "Totuus ja oikeus" -romaanin ensimmäinen osa "Maan lupaus" alkaa 1870-luvulla. Mäen Andres on juuri ostanut Vargamäen tilan ja saapuu sinne vaimoineen. Maatila on vielä täysin raivaamaton ja kaikki on aloitettava aivan alusta; suo ojitettava, pellot raivattava ja rakennukset rakennettava alusta alkaen. Näin teos on samankaltainen kuin Väinö Linnan "Täällä Pohjantähden alla". Taustalla on tilanne, jossa virolaiset on juuri vapautettu maaorjuudesta ja tilojen ostaminen on tullut mahdolliseksi. Yritteliäisyys ja raivaajahenki elävät nousukauttaan. Samalla sivistyneistö aloittaa kansallisen herättämisen ja kansalaisaktivismia alkaa esiintyä jo syrjäkylissäkin.


title: Totuus ja oikeus

text: Työ uudistilalla on ankaraa ja melko ilotonta raatamista. Viljelijän työ on luonnon kiertokulun noudattamista, mutta vähitellen Andres kartuttaa omaisuuttaan. Mäen Andres on vakava ja totinen mies, mutta naapurinaan hänellä on iloisempi supliikkimies Orun Pearu, jonka kanssa tulee väkisinkin riitaa. Sekä Mäen Andres että Orun Pearu ovat niitä hahmoja, joihin Virossa tavataan verrata julkisuuden henkilöitä.


title: Totuus ja oikeus

text: Virolaisen korvenraivaajan elämästä suomalainen lukija löytää paljon tuttua, kuten vihamielisen ja kitsaan luonnon. Arkielämään liittyy kuitenkin suomalaiselle vieraita piirteitä muun muassa rakennuskulttuurista ja siitä, että kylän keskuksena on olutkrouvi. Andres ja Orun Pearu puivat riitansa pitäjänoikeudessa, ei käräjillä.


title: Totuus ja oikeus

text: "Maan lupauksen" rakenne kuljettaa aikaa välillä pitkin hyppäyksin, välillä pysähdytään tuokiokuviin. Sävyiltään se on välillä kansankomediaa, välillä ollaan jylhän synkissä sävyissä. Toisinaan kuvaillaan luontoa runollisesti ja kerran kuvataan julmaa eläinrääkkäystä. Teokseen on vaikuttanut Raamatun Vanha Testamentti. Alussa on paratiisimainen tila, johon ihmiset saapuvat. Viattomuus särkyy ja ihmiset kokevat syyllisyyttä. Orun Pearu on kiusaaja, Mari tutkii hyvän ja pahan tiedon puuta, Mökin-Madis on profeetta, jonka suusta kuulee totuuden. Linnut ja käärme saavat osansa huomiosta. Andres sulkeutuu lukemaan Raamatustaan kertomusta hurskaasta Jobista. Andreksen elämä täyttyy kivien raivaamisella, suon ojittamisella ja peltojen viljelyllä, hän haluaa työlleen siunauksen. Lopussa Andreksen poika Indrek lähtee kaupunkiin opiskelemaan. Hän on myös teoksen seuraavien osien päähenkilö.


title: Totuus ja oikeus

text: Teoksen tapahtumapaikan,Vargamäen, esikuva oli Tammsaaren oma lapsuuskoti Albussa. Paikka on nykyään museona.


title: Totuus ja oikeus

text: "Totuuden ja oikeuden" toinen osa "Koulutie" sijoittuu rehtori Mauruksen lukioon Tarttoon. Teoksen päähenkilönä on edellisen osan päähenkilön, Mäen Andreksen poika, Indrek. Teoksen muut henkilöt ovat koululaisia, opettajia ja kaupungin muita asukkaita. Osa sen henkilöistä on hyvin erikoisia, osa traagisia. Koulupoikien kepposissa lentää hiki ja veri. Koulussa opiskellaan venäjäksi ja myös osa oppilaista on peräisin Venäjältä. Rehtori Maurus on alkujaan pappi, mutta Baltian saksalainen aateli on estänyt häneltä pappisviran saamisen kansallismielisyyden takia; niinpä Maurus on ryhtynyt koulunpitäjäksi. Kirjan tapahtumat osuvat 1890-luvun jälkipuolelle. Koulun interiöörit ja ihmiset esitellään nopean luonnosmaisesti, mutta sen henkinen ympäristö kuvataan tarkasti. Omia näkemyksiään Tammsaare esittelee välillä hassujen oppilaiden, juoppojen venäläisten tai kovia kokeneiden Baltian saksalaisten puheissa. Muutenkaan henkilöt eivät ole mitenkään siloteltuja: henkilöt ovat resuisia ja he istuvat kapakassa vodkaryyppyjen ja suolakurkkujen parissa. Terävimmin hän kuitenkin suomii virolaisten omia kansallisia pyrintöjä.


title: Totuus ja oikeus

text: Teoksesta käy ilmi Tammsaaren kirkonvastainen asenne. Hänen mielestään kirkko oli pölyttynyt ja jäykistynyt organisaatio. Uskonnon sijasta Indrek taistelee itsensä Jumalan kanssa ja aivan lopussa Indrekille tapahtuu todellinen ihme.


title: Totuus ja oikeus

text: Teoksen taustalla näkyy 1890-luvun Viro. Maassa eletään orastaneen kansallisen nousun sijasta venäläistämiskautta. Tartto tunnetaan nimellä Jurjev. Maaseudulla ponnistellaan irti feodaalisuudesta ja takapajuisuudesta, kaupungeissa väitellään loputtomasti Euroopan aatesuuntauksista, perustetaan tehtaita ja elinolot paranevat. Kuitenkin siinä kuvataan vielä sääty-yhteiskuntaa: Indrekin koulun naapurissa käsityöläismestarin leski vajoaa pyykkäriksi.


title: Totuus ja oikeus

text: Kirjailija käsittelee teoksessa myös saksalaistumista. Jos 1800-luvun Virossa halusi nousta yhteiskunnassa, piti ottaa saksalainen nimi ja opetella saksan kieli. Tämä näkyy Indrekin ihastuksen, Ramilda-neidin hahmossa. Saksalaistuneista virolaisista käytettiin nimeä ”kadakasaks”, katajasaksalainen. He ärsyttivät ja askarruttivat kirjailijaa.


title: Totuus ja oikeus

text: Virossa yleinen kouluromaanin laajityyppi puuttuu suomalaisesta kirjallisuudesta lähes täysin. "Koulutiellä"-teoksen lukion esikuvana oli tarttolainen Treffnerin lukio, jota Tammsaare kävi 1898–1903. Lukio näytteli merkittävää osaa Viron kansallisessa heräämisessä.


title: Totuus ja oikeus

text: "Totuuden ja oikeuden" kolmas osa "Surmatulet" sijoittuu vuoteen 1905. Koko Venäjän valtakuntaa ja siihen kuuluneita Suomea ja Viroa ravisteli vallankumous. Vallankumouksen syyt olivat moninaiset, mutta hävitty Japanin sota oli kansalle viimeinen pisara.


title: Totuus ja oikeus

text: Teoksen päähenkilö Indrek on reputtanut ylioppilaskirjoituksissa ja ajelehtii miettien mitä tekisi. Yhdessä vuokraisäntänsä tyttären Kristin kanssa hän innostuu sosialismista ja vallankumouksesta. Työläiset lakkoilevat, kaupungissa on mielenosoituksia ja vallankumouksellisia kokouksia. Kasakat hajottavat mielenosoituksia väkivalloin, sotilaat ampuvat väkijoukkoa ja ihmisiä menehtyy. Indrekin saa ruoskaniskun kaulaansa ja on mukana mielenosoituksessa, missä ihmisiä kuolee. Lopulta hallitus suostuu mielenosoittajien ja lakkolaisten vaatimuksiin.


title: Totuus ja oikeus

text: Mistä vapaudessa ja vallankumouksessa oli oikein kyse? Kukaan ei tunnu tietävän tarkalleen. Indrek käy yhdessä Kristin kanssa porvarisperheen luona kahvitilaisuudessa, missä keskustellaan vallankumouksesta ja sosialismista oppivaiseen ja opettavaiseen sävyyn. Keskustelussa vilahtavat nimet Marx, Plehanov ja Lenin. Yksinkertaisissa oloissa eläneisiin Indrekiin ja Kristiin tekevät myös vaikutuksen huoneiston kauneus ja tarjotut herkut: omenoita Krimiltä, joita tarjoiltiin kristallivadilta. Kristi toteaakin: ”Kuulittehan miten hän toisti: me sosiaalidemokraatit, me sosiaalidemokraatit? Se oli rohkeaa, se oli kaunista, se oli vapaata.”


title: Totuus ja oikeus

text: Indrek päätyy työhön "Kansan ystävä" -lehteen, jonka numeroita hän lähettää luettavaksi myös kotiinsa Vargamäelle. Hallitus kiristää otteitaan ja ilmapiiriä myrkyttävät keskinäiset epäilyt nuuskijoista. Kuka kertoo asioita ohranalle?


title: Totuus ja oikeus

text: Vallankumouksellisen kuohunnan keskellä Indrek saa kotoaan kirjeen. Äiti on vakavasti sairaana. Vallankumoukselliset päättävät lähteä maaseudulle takavarikoimaan kartanonherrojen rahoja ja aseita sekä kertomaan aatteesta maalaisille. Indrek liittyy joukkoon, sillä hän aikoo poiketa myöhemmin reitiltä mennäkseen Vargamäelle. Retkestä tulee toisenlainen kuin mitä Indrek kuvitteli. Kaupungissa ryöstetään viinakauppa. Sitä ei polteta, sillä sen yläkerrassa asuu lapsia. Maaseudulla estot häviävät: ensimmäisen kartanon sisustus hävitetään ja rakennuksia poltetaan. Isäntäväki oli saanut vihiä ja paennut, joten alustalaiset ryöstävät tavaroita itselleen. Maalaiset toivovat, että paronien pellot, metsät ja niityt palautetaan kansalle. Eräässä toisessa kartanossa sama toistuu, täällä vain on isäntä, vanha kenraali, kotona. Vallankumoukselliset häpäisevät isäntää ja nähdessään, miten vanha ja miten vaikeaa hänen on liikkua, Indrekin valtaa suuttumus. Hänen mieleensä palautuu oma raihnas isä ja hän tajuaa, että me kaikki ihmiset, riippumatta asemastamme yhteiskunnassa olemme samanlaisia. Myös järjetön ryöstely ja hävittäminen saavat hänet suuttumaan, turhaan hän yrittää estää väkijoukon mellakoinnin.


title: Totuus ja oikeus

text: Kun Indrek viimeinkin pääsee kotiinsa Vargamäelle, hän kohtaa ikävän yllätyksen: sotilaat ovat käyneet pidättämässä hänen isänsä ja veljensä. Joku hänen vallankumouksellisista ystävistään on ollut ilmiantaja ja hänen perheenjäseniään kuulustellaan, jotta päästäisiin selville hänen aikeistaan. Indrekin äiti on erittäin sairas ja joulua vietetään ankeissa tunnelmissa. Isä palaa pahoinpideltynä ja katkeroituneena takaisin ja puhkeaa katkeraan vuodatukseen:”...Mutta missä sitten on Jumala? Missä hän on, kun ei näe tätä maailman kieroutta?...Vargamäen Andres, kaikki elämäsi päivät olet tehnyt turhaa työtä. Olet siittänyt tyttäriä ja poikia, mutta heistä sinulle ei ole apua, koska tyttäret menevät miehelle ja pojat vie sota tai herrat ne surmaavat...”


title: Totuus ja oikeus

text: "Surmatulien" teemana on ihmisen kamppailu yhteiskunnan kanssa. Kirjassa on myös nuorten haaveita paremmista ajoista sekä keski-ikäisten lemmenhuolia. Huvittavat sivuhenkilöt luovat tarinaan myös huumoria: paksu kauppias on aluksi vallankumouksen kannattaja, mutta luettuaan vallankumouksellisten lehtisistä riistävistä, ihraisista kauppiaista hän loukkaantuu. Hän ei ole lihava, hänellä on vain kehittynyt vartalo. Vanhapoika Bystryi pohtii, onko vapautta syödä aina samassa ravintolassa samaan aikaan?


title: Totuus ja oikeus

text: Tammsaare kirjoitti "Surmatulet" nopeasti vuoden 1931 kesän aikana. Sen ilmestyttyä sekä kritiikki että kirjailija olivat teokseen tyytymättömiä. Tammsaare tilasi teoksen varastokappaleen itselleen ja merkitsi siihen poistettavat ja muutettavat kohdat. Romaanin uusi versio ei saapunut kustantamoon, sillä Tammsaare kuoli vuonna 1940. Ulkomaille paenneet virolaiset julkaisivat "Totuuden ja oikeuden" Saksassa ja Ruotsissa vuosina 1946–1948. Stalinismin ajan Virossa tästä ei tiedetty mitään. Kun "Surmatulet" ilmestyi Virossa uudelleen vuonna 1954 komeana kuvitettuna laitoksena, haluttiin siitä osa neuvostokirjallisuutta. Sen loppuun liitettiin laaja kirjoitus teoksen poliittisista virheistä sekä "oikeaoppinen" kuvaus tapahtumista Lenin-sitaatteineen. Vuonna 1968 "Surmatulet" ilmestyi Virossa jälleen, nyt Tammsaaren perikunnalta saadun kirjailijan itsensä muokkaaman käsikirjoituksen mukaan toimitettuna. Vuonna 1982 ilmestyi tutkijoiden toimittama tekstikriittinen versio, jonka katsotaan parhaiten täyttävän tekijän näkemyksen teoksesta. Siihen perustuu myös vuonna 2007 ilmestynyt suomennos.


title: Totuus ja oikeus

text: "Totuuden ja oikeuden" neljäs osa, "Kuolemantanssi" ilmestyi vuonna 1932. Ajallisesti siinä hypätään 1920-luvulle, ensimmäinen maailmansota on muuttanut ihmisten elämän ja Viro on itsenäinen tasavalta.


title: Totuus ja oikeus

text: Indrek Paas on ollut Karinin kanssa naimisissa kymmenen vuotta. Heillä on kaksi tytärtä ja kolmas lapsi, poika, on kuollut. Hetken hurmassa solmittu avioliitto on muuttunut keskinäisen syyttelyn ja ymmärtämättömyyden aiheuttamaksi painajaiseksi.


title: Totuus ja oikeus

text: Suomalainen Maria Jotuni kirjoitti samoihin aikoihin sijoittuvan avioliittoromaaninsa "Huojuva talo". Siinä mies on syyllinen perheen vaikeuksiin. Tammsaaren romaanissa asiat ovat toisin, syyllinen on vaimo. Karin on lapsellinen, häilyväinen ja mustasukkainen. Indrek säilyttää kaikissa riidoissa malttinsa ja yrittää elää oman totuutensa ja oikeutensa mukaan. Toisaalta Karinin tempoilussa voi nähdä myös oikeudettoman ihmisen nousun peräämään oikeuksiaan, hän on sentään perijätär ja perheen kotitalon omistaja. Toisaalta hän jotenkin aina päätyy pohdinnoissaan syyttämään Indrekiä kaikesta kurjasta, mitä hänen elämässään on. Riitelyyn kyllästynyt Indrek päättää muuttaa takaisin Vargamäelle. Virossa on vuosien varrella paljonkin pohdittu sitä, miten paljon Tammsaare on käyttänyt romaaninsa aineistona omaa suhdettaan puolisoonsa Kätheen.


title: Totuus ja oikeus

text: Tammsaaren pilkka osuu 1920-luvun Viron uuden liikemiespolven nousukasmaisuuteen. Autojen takapenkit sopivat miesten ja naisten kohtaamisille, puhelin pitää ihmiset jatkuvassa valmiudessa. Funktionalistista tyyliä edustavia valkoisia, tasakattoisia uudistaloja, joita voi edelleen ihailla Tallinnan Nõmmen kaupunginosassa, Tammsaare kuvaa lumipalatseiksi. Naiset tarkkailevat omaa ja toistensa ulkomuotoa ja miehet innostuvat urheilusta, yhteistä molemmille on nuoruuden palvonta. Rouvat viihtyvät kahviloissa ja heidän sivistyksensä ohuus selviää viimeistään silloin, kun rouvat puhuvat loitsimisesta ja rukoilusta sairaan lapsen parantamisessa. Tammsaare vihjaa happamasti, että modernisaatio on tuhonnut naisten äidinvaiston ja tilalle on tullut palvelijoiden määräily sekä narsistinen usko seurapiirilääkäreiden hemmotteluihin.


title: Totuus ja oikeus

text: Onnen löytäminen osoittautuu mahdottomuudeksi tässä Tammsaaren teoksessa. Indrekin ote asioista kirpoaa ja hän havaitsee kamppailunsa toivottomuuden. Onni pakenee, mutta voiko ihminen pysyä omana itsenään?


title: Totuus ja oikeus

text: Indrek saapuu yön pimeydessä lapsuuskotiinsa Vargamäelle. Lehdet ovat leimanneet hänet murhamieheksi. Indrek asettuu asumaan isänsä Andreksen kanssa pikkumökkiin, minne isä on vetäytynyt viettämään vanhuudenpäiviään. Tilaa viljelee tytär yhdessä miehensä kanssa. Varsinaiselta ammatiltaan Andreksen vävy on puuseppä ja suhtautuu maanviljelyyn liiketoimena. Andrekselle se oli maahengen täyttämää kamppailua vihamielistä luontoa vastaan.


title: Totuus ja oikeus

text: Indrek ryhtyy työhön, jota kutsuu pakkotyöksi. Hän ryhtyy kaivamaan auki umpeen päässeitä ojia läheiseltä suolta. Hän haluaa saada ruumiillisesta työstä maaseudulla mielenrauhaa jonka menetti kaupunkielämän ja epäonnistuneen, riitaisan avioliiton myötä. Ojia kaivaessaan hän päättää elvyttää isänsä haaveen läheisen joen perkaamisesta. Jos suot olisi kunnolla ojitetut ja joki perattu, maa kuivuisi ja saataisiin entistä suuremmat sadot, on ollut isän ajatuksena.


title: Totuus ja oikeus

text: Isä Andres viettää vanhuuttaa pohtien ihmisen osaa ja Jumalaa. Naapurin isäntä, vanha riitakumppani Orun Pearu on myös luopunut isännyydestä ja viettää vanhuuttaan tekemällä kummallisia kaavailuja siitä kenelle tila kuuluisi testamentata, jotta hänen oma verensä säilyisi Vargamäellä. Orun Pearun pojanpoika Eedi on vammautunut onnettomuudessa eikä hänestä ole isännäksi. Vanhat isännät, jotka nuoruudessaan kiistelivät kovasti ja kiusasivat toisiaan muun muassa ojia täyttämällä, pohtivat sovintoa. Mentiinkö voiman tunnossa riitelyssä ja lakituvassa käynneissä kuitenkin liian pitkälle?


title: Totuus ja oikeus

text: Kesärenki Ott ja kaupungista piikomaan tullut, Indrekin entinen lastenhoitaja, Tiina aiheuttavat Vargamäellä hämmennystä ja ikäviä tilanteita. Ott on urheilullinen nuorimies johon tytöt ja nuoret naiset ihastuvat. Tytöt kadehtivat Tiinan kaupunkilaista olemus ja kaikki pojat aina Orun Eediä myöden ihastuvat häneen, mutta kehen Tiina on oikeasti rakastunut ja mitä hän tekee Vargamäellä? Nuorten suhteet ajautuvat lopulta umpikujaan ja aiheuttavat tragedian.


title: Totuus ja oikeus

text: Romaanin taustalla näkyy Viron maaseudun vähittäinen nykyaikaistuminen. Ihmiset lukevat sanomalehtiä ja keskustelevat niiden kirjoituksista, nuoret harrastavat urheilua, poliisi ja pappi liikkuvat autolla. Puhutaan itsenäistyneen Viron politiikasta, siitä mikä puolue on vallassa Toompealla.


title: Totuus ja oikeus

text: Teoksen lopussa Andres näkee haaveensa toteutuvan, joen perkaaminen aloitetaan. Toteutuuko vanhuksen elämässä viimein totuus ja oikeus? Indrekille selviää, että Tiina on koko ajan ollut rakastunut häneen, sillä juuri Tiina on se tyttö, jolle Indrek "Koulutiessä" teki aidon ihmeen. Indrek lähtee yhdessä Tiinan kanssa muualle lapsuusmaisemistaan. Onko Indrekin levoton elämä viimein saanut rauhan? Romaani ei vastaa kumpaankaan kysymykseen, vaan jättää lukijansa miettimään niitä.


title: Totuus ja oikeus

text: "Totuus ja oikeus" -romaanisarjan osat "Maan lupaus", "Koulutie", "Surmatulet", "Kuolemantanssi" sekä "Kotiinpaluu" on suomeksi kääntänyt Juhani Salokannel, ja ne on julkaistu vuosina 2002–2013. Vuosina 1932 ja 1935 ilmestyivät "Totuuden ja oikeuden" ensimmäinen ja viimeinen osa suomeksi Erkki Reijosen suomentamina. Vaikka tuolloin elettiin heimohengen aikaa, saivat kirjat melko heikon myyntimenestyksen. Mika Waltari ja Lauri Viljanen arvostelivat ne ja totesivat Tammsaaren olevan eurooppalaista tasoa olevan kirjailijan ja kertojan.


title: Taiwan

text: Kiinan tasavalta (perinteinen: 中華民國, yksinkertaistettu: 中华民国, Wade-Giles: Chung¹ hua² min² kuo², pinyin: Zhōnghuá Mínguó, zhuyin: ㄓㄨㄥ ㄏㄨㄚ́ ㄇㄧㄣ́ ㄍㄨㄛ́) on lähinnä Taiwanin saarella toimiva valtio Itä-Aasiassa. Epävirallisesti, vaikkakin hyvin yleistyvästi, maasta käytetään nimeä Taiwan.


title: Taiwan

text: Vuodesta 1912 vuoteen 1949 ”Kiinan tasavalta” tarkoitti valtiota, joka käsitti suurin piirtein nykyisen Kiinan alueen. Kiinan sisällissodan jälkeen tasavallan hallinto pakeni Taiwanin saarelle, jota se on joidenkin Etelä-Kiinan meren saarten lisäksi hallinnut ainoana alueenaan siitä lähtien.


title: Taiwan

text: Taiwanin konfliktin vuoksi Kiinan tasavallan itsenäisyys on kiistanalainen, ja suurimmalla osalla valtioista ei ole diplomaattisia suhteita Kiinan tasavallan kanssa. Kiinan kansantasavallan toteuttaman yhden Kiinan politiikan vuoksi vain 23 valtiolla on diplomaattisuhteet maahan, ainoa eurooppalainen valtio on Vatikaani. Manner-Kiinaa hallitsee nykyään Kiinan kansantasavalta. Taiwan ei kuulu Yhdistyneisiin kansakuntiin, jossa sen paikka annettiin Kiinan kansantasavallalle 1971.


title: Taiwan

text: Kiinan tasavalta perustettiin Qing-dynastian kaatuessa vuonna 1911 Kiinassa. Kiina ajautui kuitenkin pian sisällissotaan eri sotaherrojen välillä.


title: Taiwan

text: Taiwanin saari kuului Kiinalle keskiajalta lähtien, mutta joutui vuonna 1895 Japanille. Toisen maailmansodan aikana Japani miehitti osan Manner-Kiinastakin, mutta kun Japani oli hävinnyt sodan, myös Taiwan palautettiin Kiinalle.


title: Taiwan

text: Nationalistipuolue Kuomintang hallitsi Kiinaa vielä muutamia vuosia toisen maailmansodan jälkeen, mutta maassa vallitsi sisällissota. Vuonna 1949 kommunistit tulivat valtaan Manner-Kiinassa ja perustivat Kiinan kansantasavallan. Tällöin tasavaltalaiset pakenivat Taiwanin saarelle, jota he edelleen pitävät hallinnassaan. Taiwanissa toiminut Kiinan tasavallan hallitus väittää yhä olevansa koko Kiinan laillinen hallitus kun taas kansantasavallan hallitus pitää Taiwania Kiinan yhtenä lääninä ja itseään koko Kiinan, myös Taiwanin laillisena hallituksena.


title: Taiwan

text: Kiinan tasavalta oli yksi Yhdistyneiden kansakuntien perustajajäsenistä ja myös yksi turvallisuusneuvoston pysyvistä jäsenmaista. Senkin jälkeen, kun Kuomintangin hallitus menetti valtansa Manner-Kiinassa, se edusti 22 vuoden ajan koko Kiinaa YK:ssa, kunnes se vuonna 1971 joutui luovuttamaan paikkansa Kiinan kansantasavallalle.


title: Taiwan

text: Taiwanissa järjestettiin vuonna 1992 ensimmäiset parlamenttivaalit sitten vuoden 1949, josta lähtien vallassa ollut puolue Guomindang sai vaaleissa 53 prosenttia äänistä ja 73 paikkaa parlamentin 161 paikasta. Oppositiossa ollut itsenäisyyttä ajanut Demokraattinen edistyspuolue sai 31 prosenttia äänistä ja 50 paikkaa.


title: Taiwan

text: Taiwan on vähitellen demokratisoitunut, ja Kuomintang-puolue luovutti lopulta vallan rauhanomaisesti vaaleissa vuonna 2000. Vuoden 2008 parlamenttivaaleissa Taiwanin itsenäiseksi julistamista kannattava Demokraattinen edistyspuolue kärsi vaalitappion, ja Kuomintang sai 81 paikkaa 113 paikan parlamentista.


title: Taiwan

text: Taiwan on käytännössä täysin itsenäinen valtio, joka on semipresidentiaalinen tasavalta. Kiinan kansantasavallan tavoin se on katsonut edustavansa myös manner-Kiinaa, joka puolestaan on katsonut edustavansa myös Taiwania. Näkemysero on ollut siis siinä, kumman valtion hallitus on vallanpitäjänä koko Kiinassa. Tämän vastakkainasettelun vuoksi vain harvat maailman valtiot ovat tunnustaneet Taiwanin itsenäisyyden.


title: Taiwan

text: Kiinan tasavallan vaatimat alueet ovat osaksi erilaiset kuin Kiinan kansantasavallan ja sen aluevaatimukset ulottuvat muihinkin maihin. Vuoteen 1999 Taiwanissa oli voimassa laki, joka kielsi muunlaisten karttojen, kuin suur-Kiinaa kuvaavien julkaisun. Vasta 2000-luvun alussa maan sisäministeriö myönsi Mongolian valtion hallitsevan ennen Kiinaan kuulunutta Ulko-Mongoliaa ja Ulan Batorin sen pääkaupungiksi. Sittemmin maiden välille on solmittu kaupalliset suhteet.


title: Taiwan

text: Poliittisesti ja taloudellisesti Taiwan ja Kiinan kansantasavalta ovat kuitenkin kulkeneet jo vuosikymmeniä eri suuntiin. Yhdysvallat tasapainoilee kahden valtion välillä. Se pyrkii toisaalta parantamaan suhteitaan Kiinaan, mutta silti sillä on lainsäädännössään Taiwanin puolustamiseen liittyvä laki, ns. Taiwan Relations Act, joka takaa Yhdysvaltojen tuen Taiwanille mahdollisen hyökkäyksen sattuessa.


title: Taiwan

text: Taiwan oli 1960-luvulla yksi maailman suurimmista kehitysavun saajista. Etenkin Yhdysvallat tuki voimakkaasti saaren taloudellista ja sotilaallista kehittämistä.


title: Taiwan

text: Yhdysvaltain tuella Kiinan tasavalta sai pitää valtiollisen asemansa Kiinan edustajana Yhdistyneissä kansakunnissa (YK) 1949, vaikka tasavaltalaiset olikin ajettu Taiwanille. Muutos tasavallan ulkopolitiikkaan tuli vuonna 1971, kun Taiwan menetti paikkansa YK:ssa ja sen turvallisuusneuvostossa Kiinan kansantasavallalle. Sen jälkeen tasavalta on menettänyt diplomaattisuhteissaan valtiollisen asemansa monien maiden kanssa. Kiinan kansantasavalta ei hyväksy Taiwanin itsenäisyyttä.


title: Taiwan

text: Taiwanissa Kuomintang kannattaa edelleen ajatusta yhdestä, Kiinan tasavallan hallitsemasta Kiinasta, kun taas 2000–2007 hallinneet liberaalit kannattavat Taiwanin itsenäistymistä manner-Kiinasta erilliseksi valtioksi.


title: Taiwan

text: Itsenäistymispyrkimyksiä monimutkaistaa myös kansantasavallassa 14. maaliskuuta 2005 voimaan tullut irtautumisenvastainen laki, joka sallii Kiinan käyttää voimakeinoja Taiwanin itsenäistyessä.


title: Taiwan

text: Suluissa vuosi jolloin diplomaattisuhteet solmittiin.


title: Taiwan

text: Vuonna 2007 Kiinan tasavalta pyysi ensimmäistä kertaa jäsenyyttä Yhdistyneiden kansakuntien yleiskokoukselta nimellä "Taiwanin erityistullialue". Hakemusta ei otettu käsiteltäväksi. Aikaisemmin Kiinan tasavalta on pyytänyt jäsenhakemuksensa käsittelyä nimellä Kiinan tasavalta.


title: Taiwan

text: Taiwania hallinnut Demokraattinen edistyspuolue ehdotti vuonna 2007 perustuslakia, jossa Kiinan tasavalta korvataan Taiwanilla, jolloin muodostuu mahdollisuus luopua yhden Kiinan politiikasta.


title: Taiwan

text: Kiinan kommunistisen puolueen Taiwanin työn toimisto kiistää jyrkästi Taiwanin demokraattinen edistyspuolueen Chen Shui-bianin liikkeelle paneman esityksen, jonka mukaan Taiwan on suvereeni valtio. Kiinan tasavallan virallinen näkemys Taiwanista on puhua valtioista "erillisinä poliittisina entiteetteinä, jotka ovat osa samaa maata".


title: Taiwan

text: Koska Kiinan tasavalta on nimellisesti koko Kiina, se teoreettisella tasolla käsittää samat maakunnat kuin Kiinan kansantasavalta, ja lisäksi lukuisia muiden valtioiden hallinnoimia alueita. Käytännössä tasavaltaan kuuluu kaksi maakuntaa ja kuusi itsehallinnollista kuntaa:Kiinan tasavallan hallitsemista osista merkittävin on Taiwanin saari. Se on osa merenalaista vuorijonoa, jonka korkein kohta on Yu Shan (3 997 m). Saaren keski- ja itäosa ovat vuoristoista seutua, mutta länsiosa on laajaa rannikkotasankoa, jota viljellään tehokkaasti. Sisämaassa on runsaasti ikivihreitä metsiä.


title: Taiwan

text: Taiwania ympäröivät meret ovat: Itä-Kiinan meri pohjoisessa, Filippiinienmeri idässä, Etelä-Kiinan meri etelässä ja Taiwaninsalmi lännessä.


title: Taiwan

text: Muita Taiwanille kuuluvia saaria ovat mm. Pescadorit, Kinmen, Matsu ja Wuchiu.


title: Taiwan

text: Vaikka Kiinan kansantasavalta ei sallikaan poliittisia yhteyksiä tasavallan kanssa, se ei vastusta kaupallisia yhteyksiä. Niinpä Taiwan onkin mm. WTO:n ja APECin jäsen nimellä Taiwanin, Penghun, Kinmenin ja Matsun erillistullialue (台灣、澎湖、金門及馬祖個別關稅領域, Separate Customs Territory of Taiwan, Penghu, Kinmen and Matsu).


title: Taiwan

text: Taiwan kuuluu maailman tiheimmin asututtuihin maihin, jos minivaltioita ei oteta huomioon. Maan syntyvyys- ja kokonaishedelmällisyysluvut kuuluvat kuitenkin maailman pienimpiin, mikä on herättänyt kasvavaa huolta maan päättäjissä.


title: Taiwan

text: Virallisena kielenä olevan mandariinikiinan lisäksi merkittäviä kieliä ovat min-kiina ja hakka-kiina. Etnisistä ryhmistä suurin on han-kiinalaiset, joita on noin 98 % väestöstä. Taiwanin alkuperäisasukkaat ovat malaiji- ja polynesialaiskansojen jälkeläisiä. He asuvat reservaattialueella ja heitä on jäljellä noin 300 000, joka on vajaa kaksi prosenttia väestöstä. Maan väestöstä 35 % on uskonnoltaan buddhalaisia ja 33 % on uskonnoltaan taolaisia, kristittyjen osuus väestöstä jää alle neljän prosentin.


title: Taiwan

text: Maan suurimman ulkomaalaisryhmän muodostavat vietnamilaiset, joita maassa on arviolta sata tuhatta.


title: Taiwan

text: Uskonnoista buddhalaisia, kungfutselaisia ja taolaisia on väestöstä 93 %, kristittyjä 4,5 % ja muihin uskontoihin kuuluvia 2,5 %. Vuonna 1998 lukutaitoprosentiksi arvioitiin 94.


title: Valtteri Mäkäläinen

text: Valtteri Mäkäläinen (s. 27. toukokuuta 1992) on suomalainen koripalloilija.


title: Valtteri Mäkäläinen

text: Lahden NMKY:n kasvatti Mäkäläinen pelasi miesten SM-sarjaa kasvattajaseuransa edustusjoukkueessa Namika Lahdessa vuosina 2009–2014 ja ajoittain sen reservijoukkueessa. Maaotteluita hänelle kertyi A-nuorissa yksi, B-nuorissa kaksi ja alle 20-vuotiaissa kaksi kappaletta.


title: Valtteri Mäkäläinen

text: Mäkäläinen lopetti uransa 21-vuotiaana kauden 2013–2014 jälkeen. Hän kärsi urallaan polviensa, selkänsä ja nilkkojensa loukkaantumisista sekä sydämen rytmihäiriöistä, ja fysioterapeutit varoittivat häntä uhkaavasta nivelrikosta. Talven 2014–2015 hän harjoitteli opiskelukaupunkinsa seuran Oulun NMKY:n mukana, ja siirtorajan umpeutuessa hän liittyi joukkueeseen tehden näin paluun kilpakentille I-divisioona A:ssa.


title: Valtteri Mäkäläinen

text: Mäkäläisen veljet Vesa Mäkäläinen ja Ville Mäkäläinen ovat myös pääsarjatason koripalloilijoita.


title: Ana Šimić

text: Ana Šimić (s. 5. toukokuuta 1990) on kroatialainen korkeushyppääjä.


title: Ana Šimić

text: Šimić sai pronssia Zürichin EM-kilpailuissa 2014 ennätyksellään 199 cm. Pekingin MM-kilpailuissa 2015 hän oli yhdeksäs ja Belgradin EM-hallikilpailuissa 2017 seitsemäs.


title: Ana Šimić

text: Šimić karsiutui loppukilpailusta olympialaisissa Lontoossa 2012 ja Rio de Janeirossa 2016, MM-kilpailuissa Moskovassa 2013 ja Lontoossa 2017, EM-kilpailuissa Barcelonassa 2010, Helsingissä 2012 ja Amsterdamissa 2016, sisäratojen MM-kilpailuissa Istanbulissa 2012 ja Sopotissa 2014 sekä sisäratojen EM-kilpailuissa Pariisissa 2011 ja Göteborgissa 2013.


title: Ana Šimić

text: Šimić sai Välimeren kilpailuissa hopeaa 2013 ja oli kolmas maanosien cupissa 2014. Hän on voittanut yhden Timanttiliigan osakilpailun Shanghaissa toukokuussa 2014.


title: The Sunshine Underground

text: The Sunshine Underground on englantilainen indie rock -yhtye, joka perustettiin vuonna 2000. Yhtyeen jäsenet nimesivät yhtyeen The Chemical Brothers -yhtyeen kappaleen mukaan. Vuonna 2006 yhtye julkaisi ensimmäisen kokopitkän albuminsa, "Raise the Alarm". Toisen albuminsa, nimeltään "Nobody's Coming to Save You", yhtye julkaisi vuonna 2010 ja omaa nimeään kantavan kolmannen albuminsa vuonna 2014.


title: Joonas Koskela

text: Joonas Koskela on suomalainen meteorologi, joka työskentelee Yleisradiossa. Hän on opiskellut fysiikkaa ja meteorologiaa Helsingin yliopistossa.


title: Joonas Koskela

text: Koskela on selittänyt julkisuudessa näkemyksiään, miksi eri sääennustajat antavat toisinaan varsin erilaisia tulkintoja.


title: Deorro

text: Erick Orrosquiesta (s. 30. elokuuta 1991), taiteilijanimeltään Deorro, on yhdysvaltalainen musiikkituottaja ja DJ. Hän aloitti DJ-uransa 14-vuotiaana tehden paikallisia keikkoja, ja ollessaan 17-vuotias hän oli jo tuottanut omia kappaleitaan. Hän tuli kuuluisaksi SoundCloudin kautta ja hänen keikkansa myytiin loppuun Australiassa, kun hän esiintyi vielä nimellä Ton!c. Toukokuussa 2014 hän ilmoitti pitävänsä taukoa DJ-tehtävistä ja keskittyvänsä musiikin tuottamiseen ja perheeseensä. Suomessa hän on esiintynyt Weekend Festival -tapahtumassa 16. elokuuta 2014. Deorron kansainvälisesti menestynein kappale on toukokuussa 2014 julkaistu "Five Hours", joka saavutti tanssilistan ykkössijan Puolassa.


title: Koskenkorvan tehtaat

text: Koskenkorvan tehtaat on Oy Alkoholiliike Ab:n 1930-luvun lopulla perustaman väkiviinanpolttimon ympärille muodostunut tehdasyhdyskunta Ilmajoen Koskenkorvalla Etelä-Pohjanmaalla. Teollista toimintaa alueella harjoittavat nyt Altia Oyj ja A-Rehu Oy. Museovirasto on määritellyt alueen yhdeksi valtakunnallisesti merkittävistä rakennetuista kulttuuriympäristöistä.


title: Koskenkorvan tehtaat

text: Koskenkorvan tehtailla tislataan 96-prosenttista etanolia, josta Altian Rajamäen tehtailla valmistetaan muun muassa Koskenkorvan viinaa. Sitä on valmistettu vuodesta 1953 alkaen. Vuoteen 2012 asti etanoli kuljetettiin Koskenkorvalta Rajamäelle rautateitse säiliövaunuilla, mutta nyt kuljetukset hoidetaan maanteitse.


title: Koskenkorvan tehtaat

text: Koskenkorvan tehtaat käyttävät vuodessa lähes 200 000 tonnia suomalaista ohraa, mikä on noin 15 % maan koko ohrantuotannosta. 20 000 etanolitonnin lisäksi ohrasta syntyy määrällisesti vielä enemmän muita tuotteita: 80 000 tonnia mäskipohjaista liemirehua sikaloille, 20 000 tonnia hiilidioksidia AGA-yhtiölle sekä 60 000 tonnia tärkkelystä paperiteollisuudelle.


title: Koskenkorvan tehtaat

text: Tehtaan ensimmäinen vaihe, punatiilinen polttimo, erillinen voimalaitos ja kaksi funkistyylistä toimihenkilöiden asuintaloa, rakennettiin vuosina 1939–1940 arkkitehti Erkki Huttusen suunnittelemina. Vuonna 1967 vanhaa tehdasta korotettiin, ja 1970-luvun alussa sen ja rautatieaseman väliin nousi Einari Teräsvirran piirtämä uusi tislaamo ja korkea, kauas näkyvä siilotorni. 1980-luvun lopulla tehdasta laajennettiin edelleen, pääarkkitehtina Jukka Aittola. Toinen asuinrakennuksista purettiin uuden voimalaitoksen alta, ja isännöitsijän talona toiminut saksalaistyylisen jyrkkäharjainen pientalo on nyt tehtaan vierailijoiden yöpymistiloina. Tehdasyhdyskuntaan kuuluu myös Kyrönjoen vastakkaiselle rannalle 1970-luvun alussa rakennettu asuinalue, ns. ”arabikylä”, jonka alun perin tasakattoiset rivi- ja pienkerrostalot on muutettu harjakattoisiksi.


title: Koskenkorvan tehtaat

text: Tehtaan pääportilla on Heikki Häiväojan veistos "Voima ja vastavoima", joka paljastettiin tehtaan 50-vuotisjuhlan yhteydessä vuonna 1988.


title: Koskenkorvan tehtaat

text: Kieltolain päätyttyä vuonna 1932 perustettu Oy Alkoholiliike Ab päätti tehtaan perustamisesta vuonna 1938, ja poliittisen kädenväännön jälkeen tehtaan sijoituspaikaksi valittiin Ilmajoen Koskenkorva. Alue oli Suupohjan radan ja Kyrönjoen varressa, ja siltä löytyi pohjavesivaroja. Yksi valintaperuste oli alueen perunanviljely, sillä alun perin väkiviinan raaka-aineena käytettiin perunaa, nykyisin ohraa. Vuonna 1938 Alko osti maanviljelijä Jaakko ja Elisabeth Koskenkorvalta pari hehtaaria maata tehtaan rakentamista varten.


title: Koskenkorvan tehtaat

text: Tehdas valmistui vuonna 1940 mutta käynnistyi vasta sotien jälkeen vuonna 1945. Rakentamisessa hyödynnettiin Ensossa sijainneen, sodassa rajan taakse jääneen viinatehtaan piirustuksia. Tehtaan isännöitsijäksi tuli Ensossa ja Rajamäellä työskennellyt diplomi-insinööri Seth Silander. Sotaan liittyneen elintarvikepulan vuoksi ajatus perunaviinan valmistuksesta jouduttiin aluksi hylkäämään, ja tehdas valmisti sen sijaan alkuvuosinaan sulfiittispriitä eli ”tikkuviinaa”, jonka raaka-aineena käytettiin selluloosan valmistuksessa sivutuotteena syntynyttä jätelientä. Tehtaan laajennuksen jälkeen viinan tislaaminen perunasta aloitettiin vuonna 1953, ja tuolloin esiteltiin markkinoille uusi tuotemerkki, Koskenkorvan viina.


title: Koskenkorvan tehtaat

text: Tehtaiden ympärillä oli jo tuolloin vilkas Koskenkorvan kylä, jonka kasvu oli voimistunut rautatien rakentamisen myötä 1910-luvulla. Kylä on alun perin syntynyt Pukarankosken äärelle eli ”korvalle”, ja kosken ääressä toimi meijeri, viljamyllyjä ja vuonna 1936 perustettu Koskenkorvan höyrysaha.


title: Air Somalia

text: Air Somalia (ICAO: RSM) on yksityisessä omistuksessa oleva lentoyhtiö Somaliassa. Se on perustettu vuonna 2001 ja sen päämaja sijaitsee Mogadishussa.


title: Nevio de Zordo

text: Nevio de Zordo (11. maaliskuuta 1943 Cibiana di Cadore – 26. maaliskuuta 2014) oli italialainen rattikelkkailija, olympiamitalisti ja maailmanmestari.


title: Nevio de Zordo

text: De Zordo saavutti olympiahopeaa neljän miehen kelkoista Sapporosta 1972. Innsbruckissa 1976 hän sijoittui kahden miehen kelkoissa 16:nneksi ja neljän miehen kelkoissa 11:nneksi. MM-kilpailuista de Zordo voitti kaksi kulta- ja kaksi hopeamitalia. Lisäksi hän voitti yhden Euroopan mestaruuden.


title: Nevio de Zordo

text: De Zordo kuoli 71-vuotiaana 26. maaliskuuta 2014.


Venäjän keisarikunnan jalkapallomaajoukkue oli jalkapallomaajoukkue, joka edusti Venäjän keisarikuntaa kansainvälisissä jalkapallokilpailuissa vuosina 1910–1914.


title: Venäjän keisarikunnan jalkapallomaajoukkue

text: Venäjä pelasi ensimmäisen epävirallisen maaottelunsa vuonna 1910. Venäjän jalkapalloliitto perustettiin tammikuussa 1912 ja myöhemmin samana vuonna se hyväksyttiin myös Kansainvälisen jalkapalloliiton FIFA:n jäseneksi. Ensimmäisen virallisen maaottelunsa Venäjä pelasi Tukholman olympialaisissa vuonna 1912. Joukkue selvisi luovutusvoiton ansioista suoraan toiselle kierrokselle, jossa se hävisi Suomelle maalein 2–1. Venäjä hävisi myös olympiaturnauksen toisen ottelunsa ja sijoittui lopulta kahdeksanneksi.


text: Jalkapallotoiminta Venäjällä keskeytyi lähes kokonaan ensimmäisen maailmansodan aikana ja Venäjän keisarikunnan jalkapallomaajoukkue pelasi viimeisen maaottelunsa heinäkuussa 1914 Norjaa vastaan. Yhteensä Venäjä pelasi neljän vuoden aikana kahdesan epävirallista ja kahdeksan virallista maaottelua. Ainoat voittonsa se otti kahdessa ensimmäisessä epävirallisessa ottelussaan Böömiä vastaan.


text: Keisarillisen Venäjän jalkapalloliitto lopetti toimintansa vuonna 1917 Venäjän vallankumouksen johdosta ja maan kansainvälinen jalkapallotoiminta käynnistyi uudelleen 1920-luvulla Neuvostoliiton maajoukkueen myötä. Sen seuraajaksi perustettiin Itsenäisten valtioiden yhteisön jalkapallomaajoukkue tammikuussa 1992 ja lopulta vielä samana vuonna nykyinen Venäjän jalkapallomaajoukkue.


title: Robert Billingham

text: Robert Iain Colin "Bob" Billingham (10. joulukuuta 1957 Hammersmith, Yhdistynyt kuningaskunta – 30. maaliskuuta 2014 Grass Valley, Kalifornia) oli yhdysvaltalainen kilpapurjehtija, olympiamitalisti ja maailmanmestari.


title: Robert Billingham

text: Billingham voitti Yhdysvaltain joukkueessa Soling-luokan olympiahopeaa Soulissa 1988.


title: Robert Billingham

text: Billingham voitti eri veneluokissa yhteensä viisi maailmanmestaruutta. Hän kuoli pitkän syövän sairastamisen jälkeen kotonaan Kaliforniassa 56-vuotiaana 30. maaliskuuta 2014.


title: Ympäristötalo (Oulu)

text: Ympäristötalo on Karjasillan kaupunginosassa Oulussa sijaitseva kaupungin teknisten virastojen toimistorakennus. Rakennuksessa työskentelee noin 260 Oulun kaupungin Teknisen keskuksen, rakennusvalvontaviraston ja ympäristöviraston työntekijää.


title: Ympäristötalo (Oulu)

text: Kesällä 2011 valmistuneen rakennuksen on suunnitellut arkkitehtitoimisto Vauhtiviiva Oy, pääsuunnittelijana toimi Juha Pasanen, projektiarkkitehteina Asko Kilpeläinen ja Jyri Kotilainen. Viisikerroksisen rakennuksen julkisivumateriaalina on säänkestävä Cor-Ten teräs.


title: Ympäristötalo (Oulu)

text: Ympäristötalon ala-aulassa on taiteilija Maija Louekarin moniosainen lasitaideteos "Kasvihuone" vuodelta 2011.


title: Kari Vartola

text: Kari Pekka Vartola (s. 15. syyskuuta 1944 Tampere) on suomalainen aktiiviuransa lopettanut koripalloilija.


title: Kari Vartola

text: Tampereen NMKY:n kasvatti Vartola pelasi Tampereen Pyrinnössä miesten SM-sarjaa vuosina 1963–1968 ja Suomensarjaa. Kauden 1965–1966 Vartola pelasi uransa parhaalla, 5,4 pisteen keskiarvolla. Kauden 1970–1971 Vartola pelasi Karhun Pojissa.


title: Kari Vartola

text: Vartola saavutti jääkiekossa Ilveksen joukkueessa nuorten SM-hopeaa. Hän asui Tampereella ja oli koulutukseltaan insinööri.


title: Nastasja Korolevitšna

text: Nastasja Korolevitšna () on venäläisen kansanperinteen eeppinen naisbogatyr (myös bogatyrka, polenitsa ja arolla ratsastajatar), Liettuan kuninkaan tytär, Kiovan ruhtinaan Vladimir Krasno(e) Solnyškon () vaimon Evpraksija (joissakin tarinoissa Apraksija) Korolevitšnan isosisko ja suosituimman ja traagisimman venäläisen bogatyrin Dunaj Ivanovitšin () vaimo.


title: Nastasja Korolevitšna

text: Nastasja-nimisiä eeppisiä naisbogatyreja on venäläisessä eepoksessa kaksi kokonaan erilaista sankaritarta. Toinen heistä on Nastasja Mikulišna. Toisesta Nastasjasta kerrotaan bylinassa, jossa Dunaj ja Dobrynja matkustavat Liettuan kuninkaan hoviin hakeakseen Kiovan suuriruhtinaalle Vladimirille morsianta. Kuninkaalla on kaksi naimaikäistä tytärtä, Evpraksija (joissakin tarinoissa Apraksija) ja Nastasja, joista Nastasja on vanhempi. Nastasjasta kertoo tarina "Dunaj ja Nepra", jossa polenitsaa kutsutaan myös Nepraksi johtuen hänen kohtalostaan: paikassa, jossa hän saa surmansa, virtaa joki nimeltään Nepra (Dnepr).


title: Nastasja Korolevitšna

text: Nastasjaa vertaillaan haltijattareen, valkyriaan ja amatsoniin, mutta eniten hän on sankaritar Zlatygorkan kaltainen ja molemmat naiset edustavat keskiaikaisia naisbogatyreja. Kumpikaan ei voi mennä naimisiin itseään vähemmän voimakkaamman miehen kanssa. Passiivisempien satuprinsessojen, tornissa istuvien, unissa olevien tai ihmismuodon sammakkoon vaihtaneiden vastakohtana eeppinen naisbogatyr ei odota kosijaa, vaan hän etsii itse partnerinsa kotivaltakunnasta. Toivomuksena on avioitua vahvuudelta samanvertaisen tai jopa vahvemman miehen kanssa. Voimia mitataan ja päätös valinnasta voidaan tehdä ainoastaan taistelutilanteessa. Sen takia Nastasja vain vähän viipyy kotosalla ja hän ratsastaa pitkin "puhtaita" peltoja ja lyö bogatyreja. Päämääränä on löytää sopiva aviopuoliso, joka päihittää hänet taistelussa. Oleskelulla "puhtaalla" pellolla tarkoitetaan "siirtymisen" semantiikkaa ja se on esiaviollisessa statuksessa olevan sankarittaren jonkinlainen omaperäinen eristäytyneisyyden muoto. Nastasjalla on bogatyrin varusteet: 90 kiloa painava sotanuija, murskaava tikari, kireälle pingotettu jousi ja keihäs. Hänellä on poikkeuksellisen vahva hevonen, jonka ominaisuuksiin kuuluu tulen elementti: "korvista höyrypylväs nousee, sieraimista liekkejä levittelee". Tavatessaan bogatyrin Nastasja "murisee kuin eläin" ja "viheltää kuin lohikäärme". Taistelussa hänen fyysiset ominaisuudet saavuttavat kosmiset mitat, yksi hänen huutonsa ja vihellyksensä riittää, jotta "metsät kaatuvat, pelloilla kivet halkeavat ja ruoho lakastuu, kukat varisevat" sekä "vihollisen hevonen kaatuu polvillensa". Pellolla kulkemisen jatkuvuus on kiinni sankarittaren iänmukaisesta statuksesta, sillä joissakin bylinoissa osoitetaan, että Nastasja kuljeskelee niin kolme vuotta ja Zlatygorka lopettaa kuljeskelunsa heti naimisiinmenon yhteydessä, koska on saavuttanut statuksen: "naimisissa".


title: Nastasja Korolevitšna

text: Jatkotarinan mukaan Dunaj ja Dobrynja matkallaan takaisin Kiovaan, mukanaan morsian suuriruhtinaalle Vladimirille, löytävät erään bogatyrin jäljen, jota Dunaj lähtee seuraamaan. Hän kohtaa bogatyrin, jonka kanssa hän aloittaa taistelun ja seurauksena menettää silmänsä. Taistelu käydään eri muodoissa: sotanuijilla, keihäillä tai miekoilla. Molemman bogatyrin voima ja uhkarohkeus ovat tasapainossa tai yliote on tuntemattoman bogatyrin, Nastasjan puolella. Hänet voi voittaa vain käsikähmässä tai kun hän "joutuu lyödyksi alas satulasta". Voittoisa Nastasja alkaa jossakin vaiheessa halveksia Dunajta, mutta mahtailu ja pilkka koituvat hänelle turmioksi. Yhtäkkiä Nastasjan jalka luiskahtaa pois jalustimesta, niin että sankaritar kaatuu maahan. Dunaj tunnistaa lyödyn bogatyrin Nastasjaksi sillä hetkellä kun on juuri antamassa lopullisen tappoiskun. Eeppisten sääntöjen mukaisesti voittaja saa voitetun valtaansa, jossa naisbogatyrin pitää tehdä valintansa kuoleman ja avioliiton väliltä. Polenitsa pyytää, että häntä ei tapettaisi ja hänet otettaisiin vaimoksi. Kiovassa pidetään kahdet häät: suuriruhtinaan Vladimirin ja Evpraksijan (joissakin tarinoissa Apraksija) ja Nastasjan ja Dunajin. Kiista syntyy hääjuhlien aikana, jolloin Nastasja ei käyttäydy kuten bogatyrin vaimon pitäisi. Konfliktilla on ulkoisesti sosiaalinen piirre: Nastasjan status on muuttunut, hän on nyt avioliitossa elävä nainen ja hän on raskaana, sen takia hänen pitäisi jättää bogatyrin tapansa. Hän ei kuitenkaan pysty niitä jättämään epätasavertaisessa avioliitossa. Kiistan pohjimmaksi syyksi on eeppisten henkilöiden sisäinen ristiriita - voimakkaamman sankarittaren ja vähemmän voimakkaamman, mutta sattumalta voittaneen bogatyrin välillä ja näin ollen kahden "epäoikean" puolen yhdistäminen avioon. Tämä johtaa uuteen taisteluun, jossa "puhdas" pelto tarkoittaa tämän kerran jommankumman osapuolen kuolinpaikkaa.


title: Nastasja Korolevitšna

text: Kun eeppisessä realismissa bogatyrit poikkeavat toisistaan tietyllä henkilökohtaisella erikoispiirteellä tai taidolla, Nastasjalle ei löydy vertaistaan tarkkuudessa jousiammunnassa. Taistelussa hän päättää osoittaa paremmuuttaan, jossa hän onnistuu kolmesti ampumalla nuolella Dunajin päälaella olevan hopeasormuksen läpi viidensadan askeleen päähän. Nyt hän ymmärtää tehneensä virheen: hän ei olisi saanut antaa periksi sydämen kutsuäänelle (bylinan eri versiossa salaiselle) rakkaudelleen Dunajta kohtaan (ajanjaksolta, kun mies oli vielä Liettuan kuninkaan palveluksessa). Dunaj huomaa, ettei hän pysty samaan tarkkuuteen kuin Nastasja. Häviäjänä hän ei halua olla kirottu bogatyrina eikä miehenä, joten hän ampuu jousella nuolen, joka ei läpäise hopeasormusta Nastasjan päälaella, vaan tappaa naisen. Ymmärtäessään, että hän oli riistänyt itseltään vaimon ja jälkeläisen ja muutenkin ottelun hävittyään hän joutuu kirotuksi, Dunaj riistää itseltään hengen heittäytyessään miekkaansa ja kuolee vaimonsa viereen. Dunajin verestä syntyy joki nimeltä Don. Vesistöjen ja maantieteellisten kohteiden nimeäminen henkilön mukaan osoittaa parhaiten hänen arkaistisuutensa ja legendaarisuutensa.


title: Protector (televisiosarja)

text: Protector ("The Protector") on yhdysvaltalainen draamasarja, jonka ovat luoneet Michael Nankin ja Jeffrey Bell. Sarjan ensimmäinen jakso esitettiin yhdysvaltalaisella Lifetime-kanavalla 12. kesäkuuta 2011. Sarja jäi 13 jakson mittaiseksi, sillä siitä ei tilattu toista tuotantokautta.


title: Protector (televisiosarja)

text: Sarjan pääosassa on rikosetsivä Gloria Sheppard (Ally Walker), joka yrittää tasapainotella työnsä ja yksityiselämänsä välillä. Suomessa ensimmäinen jakso esitettiin Livillä 1. kesäkuuta 2014, ja se keräsi 50 000 katsojaa.


title: Protector (televisiosarja)

text: Sarjan pääosassa on äskettäin miehestään eronnut yksinhuoltaja, rikosetsivä Gloria Sheppard. Gloria muutti eron jälkeen veljensä Daveyn luokse, joka auttaa häntä myös lastenhoidossa. Gloria työskentelee Los Angelesin poliisissa ja ratkoo kovan luokan rikoksia kollegansa Michelle Dulcettin kanssa.


title: Protector (televisiosarja)

text: Sarjassa seurataan, kun Gloria tasapainottelee poliisityönsä ja yksityiselämänsä välillä.


title: Sam Bennett

text: Samuel Bennett-McDowell (s. 20. kesäkuuta 1996 East Gwillimbury, Ontario, Kanada) on kanadalainen jääkiekkoilija, joka pelaa NHL-joukkue Calgary Flamesin organisaatiossa. Seura varasi Bennettin koko varaustilaisuuden neljäntenä pelaajana kesällä . Hän on pelipaikaltaan keskushyökkääjä, mutta Bennett osaa pelata myös laidassa.


title: Sam Bennett

text: Bennett aloitti jääkiekkoilun York—Simcoen alueella Ontariossa. Hän pelasi juniorina sittemmin mm. Toronto Marlborosissa, jossa Bennett voitti kaudella 2011–2012 OHL Cupin hopeaa. Kingston Frontenacs varasi hänet yhdeksäntenä pelaajana OHL:n varaustilaisuudessa 2012. Bennett teki saman vuoden toukokuussa sopimuksen joukkueen kanssa. Hän teki tulokaskaudellaan 2012–2013 siellä 60 runkosarjaottelussa tehot 18+22=40 sekä neljässä playoff-ottelussa kolme syöttöpistettä. Bennett valittiin kauden päätteeksi OHL:n tulokkaiden toiseen tähdistökentälliseen.


title: Sam Bennett

text: Kaudella 2013–2014 Bennett voitti Frontenacsin sisäisen piste-, maali- ja syöttöpörssin tehoilla 36+55=91. Hän voitti myös joukkueen sisäisen jäähypörssin 118 minuutillaan. Bennett jakoi OHL:n pistepörssin yhdeksännen sijan Sault Ste. Marie Greyhoundsin Sergei Toltšinskin kanssa. Hän oli Frontenacsin paras pistemies ja maalintekijä myös kevään 2014 pudotuspeleissä tehoilla 5+4=9. Bennett valittiin kauden päätteeksi OHL:n kolmanteen tähdistökentälliseen. Hän pelasi kauden aikana myös CHL Top Prospects Gamessa ja edusti OHL All-Stars -joukkuetta Subway Super Seriesissa.


title: Sam Bennett

text: Calgary Flames varasi Bennettiin koko NHL:n varaustilaisuuden neljäntenä pelaajana kesällä . Hän keräsi tästä huolimatta ennen varaustilaisuutta pidetyllä testileirillä myös kyseenalaista mainetta saatuaan leuanvetotestistä tulokseksi nollan. Bennett teki saman kesän heinäkuussa kolmivuotisen tulokassopimuksen Flamesin kanssa. Leikkaushoitoa vaatinut olkapäävamma pilasi kuitenkin suurimman osan hänen kaudestaan 2014–2015, jonka Bennett pääsi aloittamaan vasta helmikuussa 2015 Frontenacsin vahvuudessa. Hän teki joukkueeseen tehokkaan paluun, kun Bennett teki runkosarjassa 11 otteluun 24 tehopistettä.


title: Sam Bennett

text: OHL-kauden jälkeen, huhtikuussa 2015 Bennett nostettiin Calgary Flamesin NHL-joukkueen vahvuuteen. Hän teki NHL-debyyttinsä runkosarjan 2014–2015 päätöskierroksella, 12. huhtikuuta 2015 vieraissa Winnipeg Jetsia vastaan. Bennett sai ottelussa jääaikaa 16 minuuttia ja hän syötti myös Flamesin 5–1-tappioon päättyneessä ottelussa Michael Ferlandin tekemän joukkueen ainoan maalin heti ensimmäisessä NHL-vaihdossaan, kun ottelua oli pelattu vain 33 sekuntia. Bennett otti loppukevääksi paikan joukkueen vakiokokoonpanosta ja teki 11 playoff-ottelussa tehot 3+1=4. Hänen NHL-uransa avausmaali syntyi kolmannessa neljännesvälieräottelussa 19. huhtikuuta 2015 Vancouver Canucksin Eddie Läckin taakse. Bennettin osuma jäi Flamesin 4–2-voittoon päättyneen ottelun ratkaisumaaliksi ja hänet valittiin ottelun kolmostähdeksi.


title: Sam Bennett

text: Kaudella 2015–2016, 13. tammikuuta 2016 Florida Panthersia vastaan hän teki NHL-uransa ensimmäisen kypärätempun tehtyään neljä maalia. Bennettin kolme ensimmäistä osumaa syntyi ottelun 17 ensimmäisellä peliminuutilla. Hänen ensimmäinen osumansa jäi Flamesin 6–0-voittoon päättyneen ottelun ratkaisumaaliksi. Bennett valittiin ottelun ykköstähdeksi. Hänestä tuli NHL:n kaikkien aikojen kolmanneksi nuorin neljä maalia yhdessä ottelussa tehnyt pelaaja sekä Flamesin seurahistorian nuorin hattutempun tehnyt pelaaja.


title: Sam Bennett

text: Bennett pelasi alle 18-vuotiaiden MM-kilpailuissa vuonna 2013, jolloin hän voitti maailmanmestaruuden. Bennett pelasi myös Ivan Hlinkan muistoturnauksessa vuonna 2013, jolloin Bennett toimi Kanadan varakapteenina ja voitti kultaa. Hän edusti samana vuonna myös Canada Ontarion joukkuetta World U-17 Hockey Challengessa.


title: Kari-Pekka Runsas

text: Kari-Pekka Runsas (s. 24. marraskuuta 1958) on aktiiviuransa lopettanut suomalainen koripalloilija.


title: Kari-Pekka Runsas

text: Tampereen Pyrinnön kasvatti Runsas pelasi miesten SM-sarjaa kasvattajaseurassaan vuosina 1984–1987. Kauden 1986–1987 Runsas pelasi uransa parhailla, 1,7 pisteen, 1,5 levypallon ja 0,3 syötön, keskiarvoilla.


title: Sam Reinhart

text: Samson Reinhart (s. 6. marraskuuta 1995 North Vancouver, Brittiläinen Kolumbia, Kanada) on kanadalainen jääkiekkoilija, joka pelaa NHL-joukkue Buffalo Sabresin organisaatiossa. Seura varasi hänet koko varaustilaisuuden toisena pelaajana kesällä . Reinhart on pelipaikaltaan keskushyökkääjä, mutta hän osaa pelata myös laidassa. Reinhart on kahden suunnan sentteri, jonka vahvuuksiin kuuluu pelintekeminen, peliäly, sijoittuminen, ajoittaminen ja pelin rauhoittaminen. Hänen tulisi kuitenkin lisätä voimaa ja laukoa hieman enemmän.


title: Sam Reinhart

text: Reinhart on Hollyburn Huskiesin kasvatti. Hän pelasi vuodet 2009–2011 BCMML-juniorisarjaa Vancouver North West Giantsissa. Kootenay Ice varasi Reinhartin 15. pelaajana WHL:n varaustilaisuudessa 2010. Kauden 2010–2011 hän pelasi kuitenkin vielä N.W. Giantsissa, jonka paras maalintekijä Reinhart oli 38 osumallaan. Hän voitti kauden päätteeksi BCMML:n mestaruuden. Reinhart voitti Telus Cupin pistepörssin ja valittiin turnauksen parhaaksi hyökkääjäksi. Hän edusti kauden aikana myös Brittiläistä Kolumbiaa Kanadan talvikisoissa voittaen kultaa. Icessa Reinhart pelasi neljä runkosarja, seitsemän playoff- ja yhden Memorial Cup-ottelun tehden kaksi maalia. Hän avasi maalitilinsä WHL:ssä heti ensimmäisessä ottelussaan Edmonton Oil Kingsia vastaan. Ottelussa pelasi kaikki Reinhartin veljekset; Icessa Samin joukkuetoverina vanhin veli Max ja vastustajan joukkueessa keskimmäinen veli Griffin Reinhart. Sam Reinhart voitti kauden päätteeksi WHL:n mestaruuden, Ed Chynoweth Cupin.


title: Sam Reinhart

text: Varsinaisella WHL:n tulokaskaudellaan 2011–2012 Reinhart teki 67 runkosarjaottelussa tehot 24+38=62 ja neljässä playoff-ottelussa tehot 1+1=2. Hän jakoi runkosarjassa Kootenay Icen sisäisen maalipörssin voiton isoveljensä Maxin kanssa ja sijoittui sisäisessä pistepörssissä toiseksi hänen jälkeensä. Reinhart palkittiin kauden päätteeksi WHL:n vuoden tulokkaana Jim Piggott Memorial Trophylla. Kaudella 2012–2013 hän nousi Icen varakapteeniksi ja voitti joukkueen sisäisen piste-, maali- ja syöttöpörssin tehoilla 35+50=85. Reinhart valittiin kauden päätteeksi WHL:n itäisen konferenssin toiseen tähdistökentälliseen. Kaudella 2013–2014 hän nousi Icen kapteeniksi ja oli joukkueen paras pistemies ja syöttäjä tehoilla 36+69=105. Reinhart jakoi koko WHL:n pistepörssin neljännen sijan Prince Albert Raidersin Leon Draisaitlin kanssa. Syöttöpörssissä hänen edellään oli vain Portland Winterhawksin Nic Petan. Kevään 2014 pudotuspeleissä Reinhart voitti Icen sisäisen piste- ja syöttöpörssin tehoilla 6+17=23. Hän jakoi myös joukkueen sisäisen tehotilaston voiton Levi Cablen kanssa. Reinhart palkittiin kauden päätteeksi WHL:n vuoden pelaajana Four Broncos Memorial Trophylla ja urheiluhenkisimpänä pelaajana Brad Hornung Trophylla. Hänet valittiin kauden päätteeksi WHL:n itäisen konferenssin ensimmäiseen tähdistökentälliseen. Reinhart pelasi kauden aikana myös CHL Top Prospects Gamessa, jossa hän toimi Team Cherryn kapteenina. Tähdistöjoukkueen apuvalmentajiin kuului hänen isänsä Paul Reinhart. 9. lokakuuta 2013 Sam sivusi John Negrinin Icen seurakohtaista ennätystä saatuaan vähintään yhden syöttöpisteen kahdeksassa peräkkäisessä ottelussa.


title: Sam Reinhart

text: Buffalo Sabres varasi Reinhartin koko NHL:n varaustilaisuuden toisena pelaajana kesällä . Hän oli varaustilaisuuden ensimmäisenä varattu hyökkääjä, kun puolustaja Aaron Ekbladin varattiin ensimmäisenä. Reinhart teki Sabresin kanssa jo saman kesän heinäkuussa kolmivuotisen tulokassopimuksen. Hän sai harjoitusleirin päätteeksi paikan joukkueen NHL-kokoonpanosta ja teki NHL-debyyttinsä näin ollen kauden2014–2015 avauskierroksella 9. lokakuuta 2014 Columbus Blue Jacketsia vastaan. Reinhart pelasi yhdeksän ottelua tehden yhden syöttöpisteen, kunnes hänet lähetettiin saman kuun lopulla takaisin Iceen. Hän oli joukkueen kolmanneksi paras pistemies tehoilla 19+46=65 ja kevään 2015 pudotuspeleissä Icen paras maalintekijä kuudella osumallaan. Reinhart valittiin kauden päätteeksi WHL:n itäisen konferenssin toiseen tähdistökentälliseen. WHL-kauden päätyttyä, huhtikuussa 2015 hän siirtyi AHL-joukkue Rochester Americansin vahvuuteen. Reinhart pelasi siellä kolme runkosarjaottelua tehden yhtä monta syöttöpistettä.


title: Sam Reinhart

text: Kaudella 2015–2016 Reinhart teki NHL-uransa ensimmäisen kypärätempun, joka syntyi 10. tammikuuta 2016 vieraissa Winnipeg Jetsia vastaan hänen viimeisteltyä kolmannen osumansa tyhjään maaliin. Reinhart valittiin ottelun ykköstähdeksi.


title: Sam Reinhart

text: Reinhart kuului kultaa voittaaneeseen Kanadan joukkueeseen MM-kilpailuissa 2016.


title: Sam Reinhart

text: Reinhart pelasi alle 20-vuotiaiden MM-kilpailuissa vuonna 2015, jolloin hän voitti nuorten maailmanmestaruuden. Reinhart toimi Kanadan varakapteenina ja jakoi tehoilla 5+6=11 koko turnauksen pistepörssin voiton joukkuetovereidensa Nic Petanin ja Connor McDavidin kanssa, mutta hän vei kuitenkin itse varsinaisen pistepörssin voiton suuremman maalimääränsä myötä. Reinhart jakoi myös turnauksen maalipörssin voiton kolmen muun pelaajan kanssa. Hän voitti myös koko turnauksen tehotilaston lukemalla +13. Reinhart syötti finaalissa Kanadan 5–4-voittoon päättyneen Max Domin tekemän maailmanmestaruuden ratkaisseen maalin. Hänet valittiin turnauksen tähdistökentälliseen.


title: Sam Reinhart

text: Reinhart pelasi myös alle 18-vuotiaiden MM-kilpailuissa vuosina 2012 ja 2013. Ensimmäinen turnaus päättyi pronssiin ja jälkimmäisessä hän toimi Kanadan kapteenina johdattaen joukkuen maailmanmestaruuteen. Reinhart pelasi myös alle 18-vuotiaiden Ivan Hlinkan muistoturnauksessa vuonna 2012, jolloin hän toimi Kanadan kapteenina ja voitti kultaa. Hän edusti myös Canada Pacificin joukkuetta World U-17 Hockey Challengessa vuonna 2012, jolloin hän voitti joukkueen sisäisen pistepörssin tehoilla 4+6=10. Reinhartin edellä turnauksen pistepörssissä oli vain Ruotsin Victor Öhman.


title: Sam Reinhart

text: Reinhartin isoveljet Max ja Griffin ovat myös jääkiekkoilijoita. Max pelaa Nashville Predatorsin ja Griffin Edmonton Oilersin organisaatiossa. He molemmat ovat pelanneet myös Samin joukkuetovereina juniorisarjoissa. Veljesten isä Paul Reinhart pelasi omalla urallaan pudotuspelit mukaan lukien yli 700 NHL-ottelua.


title: Kaarle Emanuel III

text: Kaarle Emanuel III (27. huhtikuuta 1701 Torino, Savoiji – 20. helmikuuta 1773 Torino) oli Savoijin herttua ja Sardinian kuningaskunnan toinen kuningas vuosina 1730–1773.


title: Kaarle Emanuel III

text: Kaarle Emanuel III tuli hallitsijaksi, kun hänen isänsä Viktor Amadeus II luopui kruunusta vuonna 1730. Viktor Amadeus II yritti palata valtaan seuraavana vuonna, jolloin Kaarle Emanuel vangitutti hänet. Hän kuoli seuraavana vuonna vankeudessa. Kaarle Emanuel oli saanut sotilaallisen koulutuksen ja osoittautui taitavaksi sotapäälliköksi, jonka tukeen useat muut Euroopan hallitsijat nojasivat 1700-luvun alkupuolella käydyissä sodissa. Puolan perimyssodassa (1733–1738) hän liittoutui Ranskan ja Espanjan kanssa ja ryhtyi henkilökohtaisesti Pohjois-Italian sijoitettujen ranskalaisten ja sardinialaisten joukkojen ylipäälliköksi. Vuonna 1734 hän löi itävaltalaiset Parman ja Guastallan taisteluissa sekä valtasi heiltä Milanon. Sodan päättäneessä Wienin rauhansopimuksessa Novara ja Tortona liitettiin Sardinian kuningaskuntaan.


title: Kaarle Emanuel III

text: Itävallan perimyssotaan (1740–1748) Kaarle Emanuel osallistui aluksi Ranskan liittolaisena, mutta siirtyi vuonna 1743 Itävallan puolelle, koska katsoi Ranskan pääliittolaisen Espanjan kilpailevan Sardinian kanssa Milanon hallinnasta. Tämän sodan päättäneessä Aachenin rauhassa hän sai liitettyä valtakuntaansa vielä Vigevanon Lombardiassa. Seitsenvuotiseen sotaan (1756–1763) Kaarle Emanuel ei enää osallistunut. Valtakautensa myöhempinä aikoina hän keskittyi hallinnollisiin uudistuksiin sekä kurinalaisen armeijan ylläpitoon. Hän rakennutti myös uusia kanavia. Kaarle Emanuelin kuoltua vuonna 1773 hallitsijaksi tuli hänen poikansa Viktor Amadeus III.


title: Pekka Grönberg

text: Pekka Grönberg on aktiiviuransa lopettanut suomalainen koripalloilija.


title: Pekka Grönberg

text: Grönberg pelasi miesten SM-sarjaa Tampereen Pyrinnössä yhteensä viiden kauden ajan vuosina 1963–1970. Kauden 1967–1968 Grönberg pelasi uransa parhaalla, 3,3 pisteen, keskiarvolla.


title: William Nylander (jääkiekkoilija)

text: William Andrew Michael Junior Nylander Altelius (s. 1. toukokuuta 1996 Calgary, Alberta, Kanada) on ruotsalais-kanadalainen jääkiekkoilija, joka pelaa NHL-joukkue Toronto Maple Leafsissä. Maple Leafs varasi Nylanderin koko tilaisuuden kahdeksantena ja ensimmäisenä Euroopassa pelanneena jääkiekkoilijana. Nylander on pelipaikaltaan oikea laitahyökkääjä, mutta hän osaa pelata myös keskushyökkääjänä. Nylander laukoo oikealta. Hänen isänsä on yli 900 NHL-ottelua pelannut Michael Nylander.


title: William Nylander (jääkiekkoilija)

text: Nylander syntyi Kanadassa, mutta kasvoi Tukholmassa. Hän palasi kuitenkin myöhempinä juniorivuosinaan Pohjois-Amerikkaan ja Nylanderin kasvattajaseurana pidetään Chicago Missionia, jossa hän pelasi MWEHL-juniorisarjaa kaudella 2010–2011. Kaudeksi 2011–2012 Nylander siirtyi taas Ruotsiin ja J18-junioreihin. Kesken kauden, tammikuussa 2012 hän siirtyi kuitenkin Södertälje SK:hon. Nylander pelasi loppukaudella seurassa kolmessa eri ikäluokassa ja valittiin U16 SM:n parhaaksi hyökkääjäksi. Hän voitti kauden aikana myös TV-Puckenin pronssia Stockholm 1:n joukkueessa.


title: William Nylander (jääkiekkoilija)

text: USHL-joukkue Chicago Steel varasi Nylanderin 85. pelaajana kesällä 2012. Hän jatkoi kuitenkin kaudella 2012–2013 uraansa Södertäljessä. Nylander voitti seuran J20-junioreiden sisäisen piste-, maali- ja syöttöpörssin tehtyään 27 runkosarjaottelussa tehot 15+28=43. Hän debytoi myös Södertäljen miesten joukkueessa, jossa Nylander pelasi Ruotsin toiseksi korkeimmalla sarjatasolla HockeyAllsvenskanissa kahdeksan runkosarjaottelua tehopistein 4+2=6 ja kymmenen Kvalserien-ottelua tehopistein 2+1=3. Hän teki Allsvenskan-debyyttinsä 12. helmikuuta 2013 Leksands IF:ää vastaan, jolloin Nylander pelasi Södertäljen kakkosketjussa isänsä Michaelin sekä Damien Fleuryn kanssa. Hän sai ottelussa myös syöttöpisteen Johan Jonssonin tekemään maaliin. Seuraavassa ottelussa 14. helmikuuta 2013 Nylander teki ensimmäisen Allsvenskan-maalinsa Örebro HK:n Henrik Lundbergin taakse. Avangard Omsk varasi hänet 60. pelaajana .


title: William Nylander (jääkiekkoilija)

text: Elokuussa 2013 Nylander teki kaksivuotisen sopimuksen SHL-joukkue MODO Hockeyn kanssa. Samana päivänä hänet lainattiin alkukaudeksi sarjatasoa alemmas Rögle BK:hon. 12. marraskuuta 2013 Nylander teki MODO:ssa SHL-debyyttinsä ja hän teki ottelussa myös yhden syöttöpisteen Adrian Kempen tekemään maaliin. 1. helmikuuta 2014 Nylander teki ensimmäisen SHL-maalinsa AIK IF:n Daniel Larssonin taakse. Joulukuussa 2013 hänet oli lainattu Södertäljeen. Yhteensä Nylander pelasi kauden aikana Allsvenskanissa 35 runkosarjaottelua tehopistein 15+12=27. SHL:ssä hän pelasi 22 runkosarja- ja kaksi playoff-ottelua tehopistein 1+6=7. Nylander pelasi kauden aikana myös sekä MODO:n J20- että J18-junioreissa, joista nuoremmassa ikäluokassa hän voitti kauden päätteeksi J18 Elitin mestaruuden.


title: William Nylander (jääkiekkoilija)

text: Toronto Maple Leafs varasi Nylanderin koko NHL:n varaustilaisuuden kahdeksantena pelaajana kesällä . Hän oli myös varaustilaisuuden ensimmäinen eurooppalaisesta joukkueesta varattu pelaaja. Samana kesänä myös OHL-joukkue Mississauga Steelheads varasi Nylanderin 13. pelaajana . Elokuussa hän teki kolmivuotisen tulokassopimuksen Maple Leafsin kanssa. Harjoitusleirin jälkeen lokakuussa Nylander palasi kaudeksi 2014–2015 lainalle MODO:on. Hän teki siellä 21 ottelussa tehot 8+12=20, joilla Nylander oli joukkueen toiseksi paras pistemies Per-Åge Skrøderin jälkeen sekä paras syöttäjä János Hárin kanssa, kunnes hän siirtyi tammikuussa 2015 alle 20-vuotiaiden jälkeen Maple Leafsin organisaatioon. Nylander siirrettiin samalla AHL-joukkue Toronto Marliesin vahvuuteen. Hän pelasi siellä koko loppukauden tehden 37 runkosarjaottelussa tehot 14+18=32 sekä viidessä playoff-ottelussa kolme syöttöpistettä.


title: William Nylander (jääkiekkoilija)

text: Nylander aloitti kauden 2015–2016 AHL-joukkue Toronto Marliesin vahvuudessa. Hän debytoi Maple Leafsin NHL-joukkueessa siirtotakarajan aikaan 29. helmikuuta 2016 Tampa Bay Lightningia vastaan. Nylander sai ottelussa jääaikaa 18.41 minuuttia. Hän teki ensimmäisen NHL-maalinsa Ottawa Senatorsia vastaan neljännessä ottelussaan. Nylander pelasi kauden aikana NHL:ssä kaikkiaan 22 runkosarjaottelua tehopistein 6+7=13. Hän palasi Maple Leafsin NHL-kauden päätyttyä takaisin Marliesiin, jossa Nylanderin AHL:n tulokaskausi toi kaikkiaan 38 runkosarjaottelussa tehot 18+27=45 ja 14 playoff-ottelussa tehot 7+4=11. Hän oli pudotuspeleissä joukkueen paras maalintekijä Connor Brownin kanssa.


title: William Nylander (jääkiekkoilija)

text: Kaudeksi 2016–2017 Nylander otti paikan Toronto Maple Leafsin NHL-kauden avauskokoonpanosta. Hän teki NHL-uransa ensimmäisen kypärätempun 4. tammikuuta 2017 vieraissa Boston Bruinsia vastaan. Nylanderin kolmas osuma syntyi ylivoimalla. Hänet valittiin ottelun ykköstähdeksi.


title: William Nylander (jääkiekkoilija)

text: Nylander voitti maailmanmestaruuden Ruotsin joukkueessa MM-kisoissa 2017. Hän oli Ruotsin paras pistemies ja valittiin turnauksen arvokkaimmaksi pelaajaksi ja tähdistökentälliseen.


title: William Nylander (jääkiekkoilija)

text: Nylander pelasi alle 20-vuotiaiden MM-kilpailuissa vuosina 2015 ja 2016. Ensimmäisessä turnauksessa hän oli Ruotsin paras pistemies ja syöttäjä tehoilla 3+7=10. Jälkimmäisessä turnauksessa Nylander toimi joukkueen varakapteenina, mutta hänen turnauksensa päättyi kuitenkin aivotärähdykseen jo avausottelussa Sveitsiä vastaan, kun Christian Egli taklasi Nylanderia päähän ottelun ensimmäisessä erässä. Egli sai teostaan kolmen ottelun pelikiellon. Nylanderin kanssa Ruotsin joukkueessa pelasi myös hänen pikkuveljensä Alexander.


title: William Nylander (jääkiekkoilija)

text: Hän pelasi myös alle 18-vuotiaiden MM-kilpailuissa vuosina 2013 ja 2014. Hän voitti koko jälkimmäisen turnauksen piste- ja syöttöpörssin tehoilla 6+10=16. Nylander jakoi myös tehotilaston voiton kolmen muun pelaajan kanssa lukemalla +8. Hänet valittiin koko turnauksen parhaaksi hyökkääjäksi ja palkittiin Ruotsin yhtenä kolmesta parhaasta pelaajasta. Nylander pelasi myös alle 18-vuotiaiden Ivan Hlinkan muistoturnauksessa vuonna 2013, jolloin hän oli Ruotsin paras pistemies ja maalintekijä tehoilla 4+2=6.


title: William Nylander (jääkiekkoilija)

text: Nylander pelasi myös World U-17 Hockey Challengessa vuonna 2013, jolloin hän voitti kultaa. Nylander oli turnauksen paras syöttäjä ja jakoi pistepörssin toisen sijan kolmen muun pelaajan kanssa tehoilla 2+8=10.


title: William Nylander (jääkiekkoilija)

text: Nylanderin pikkuveli Alexander pelaa NHL-joukkue Buffalo Sabresin organisaatiossa. Veljesten isä Michael Nylander toimii OHL-joukkue Mississauga Steelheadsin apuvalmentajana. Myös heidän setänsä Peter ja Thommy Nylander ovat pelanneet jääkiekkoa.


title: Timo Ekman

text: Timo Ekman (s. 24. huhtikuuta 1968) on suomalainen kilpauransa lopettanut koripalloilija.


title: Timo Ekman

text: Tampereen Pyrinnön kasvatti Ekman pelasi miesten SM-sarjaa kasvattajaseurassaan vuosina 1985–1989. Kauden 1987–1988 Ekman pelasi uransa parhaalla, 2,9 pisteen, keskiarvolla.


title: The Forest (videopeli)

text: The Forest on Endnight Gamesin kehittämä selviytymiskauhupeli Microsoft Windowsille. Pelin alphaversio julkaistiin ennakkojulkaisuversiona Steamissa 30. toukokuuta 2014. Pelin versio 1.0 on julkaistu 30. huhtikuuta 2018.


title: The Forest (videopeli)

text: Pelissä pelaaja joutuu lento-onnettomuuden seurauksena yksin saarelle, jota asuttavat kannibalistiset heimot, ja näihin liittoutuneet mutantit. Pelaajan tulee selviytyä saarella rakentamalla itselleen yöpaikka ja suojaa sekä metsästämällä ruokaa. Pelimaailma on avoin eikä se sisällä tehtäviä. Pelissä on myös valinnainen loppuratkaisu.


title: The Forest (videopeli)

text: Pelissä on mahdollisuus selvitä useita öitä niin kauan kuin hahmolla on ruokaa, lääkettä, maja sekä valoa. Samalla pelaajan täytyy varoa kannibaaleja, jotka tuottavat satunnaisen määrän vahinkoa pelaajan terveydelle olion mukaan. Pelin Alpha-versiossa 0.71b on kuusi kannibaalia, joista yleisin on ns. "nälkiintyvä kannibaali". Pelissä on myös harvinaisia, mutta vaarallisia mutantteja, jotka ovat liittoutuneet kannibaalien kanssa. Tällä hetkellä pelissä on neljä mutanttia: Mutanttivauvat, jotka hyppäävät pelaajaa päin, hämähäkkiä muistuttava Virginia, monikätinen rakennuksia tuhoava Armsy, sekä lihava ja härkämäinen Cowman. Mutantit viihtyvät maan alla, mutta näyttäytyvät pelin edetessä myös maan päällä, tavallisimmin seitsemännen päivän jälkeen. Luoliin johtavia tunneleita on useita ja juonen edistämiseksi niiden tutkiminen on avainasemassa.


title: The Forest (videopeli)

text: Ensimmäinen "kuolema" johtaa vihollisten päämajan alla olevaan luolaan, ("Hanging Cave") jossa kannibaalit säilyttävät uhrejaan. Toinen hengenlähtö on lopullinen ja peli alkaa alusta tai pelaajan tekemästä tallennuspisteestä. Moninpelissä kanssapelaajat lähtevät liikkeelle lentokoneesta kuoleman koittaessa.


title: The Forest (videopeli)

text: Peli on julkaistu virallisesti myös PlayStation 4 -konsolille 6.11.2018.


title: Antti Kalapudas

text: Antti Jaakko Jalmari Kalapudas (s. 22. heinäkuuta 1996 Oulainen) on suomalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan keskushyökkääjä, mutta osaa pelata myös laidassa.